Puntu ilunak zituen asuntoa zen, eta puntu ilun horiek egiten zuten interesgarria. Lapurreta 1982ko urtarrilaren 12an gertatu zen, astelehenetik astearterako gauean. Asteazkeneko egunkariek eman zuten berria . Dirudienez, lapurrak, bi edo hiru izango zirenak, Palais de la Berbie inguruko lorategian gelditu ziren, denen ezkutuan, museoa itxi zenean. Esan behar da, noski, jauregi hartan, Palais de la Berbie hartan, hain zuzen, dagoela Toulouse-Lautrecen Museoa. Museoa ixten denean jauregia bera ixten da, baina lorategiko sarrerak ere bai. Lorategian itxirik zeudela, itxoin egin zuten, jende guztia desagertu eta gaua abaildu arte. Orduan inguruetako obra batean zegoen eskailera portail eta pisu bat hartu eta, harresiaren kontra bermatuz, lehen pisuko terrazaraino igo ziren. Terrazak sarbide zuzena omen du margoak gordetzen dituen galeria bati buruz. Bertan zeudela, leiho bateko kristala hautsi eta galerian sartu ziren.\nAlabaina, alarmak jo zuen, eta han zeudela jabetuko zirelakoan, lapurrek ihesari ekin zioten. Ihes arriskutsua, egunkariek ziotenez, zeren, eskailera bere tokian utzita, beste aldetik ekin baitzioten, Tarn ibaiaren gaineko harresia jaitsiz, halako jaitsiera perilosa buruturik, Tarn ertzeko bidexka bat irabazi eta katedralaren kanpandorrearen parean ateratzeko. Egunkariek ezer esaten ez bazuten ere, pentsatzekoa zen harresia jaisteko sokaren bat erabiliko zutela rappel egiteko. Harresia ezagutzen ditudan harresi guztiak bezalakoa bazen, behintzat, hau da, bertikala. Sartu eta ateratzeko egindako akrobaziek lapur profesionalak izango zirela salatzen zuten, nire iritziz.\nArineketan atera izanagatik ere, sei margo eraman omen zituzten. Orduko museoko zuzendariak zioenez, sei horietatik bost ez ziren oso garrantzizkoak. Horrek salatzen bide zuen lapurren premia tokitik lekutzeko, edo, bestela, euren ezjakintasuna. Edo biak. Bost hauen artean bazen pastel bat (Femme debout), Messalina saileko bi (baina ez sail hartako baliotsuena, hau Zurichen baitago), eta bi olio, bata oihalaren gainean (Machiniste à l'Opéra) eta bestea kartoiaren gainean (Lucien Guitry et Jeanne Granier). Jean Devoisins orduko zuzendariak zioenez, bost margo hauek garrantzizkoak ziren museoko ondarearen aldetik begiraturik, baina ez zuten, merkatuan, aparteko balioa. Lapurtutako seigarrenak, ordea, bai. Seigarren hau Aux Courses zen, oihalaren gaineko olioa, adituen arabera artistaren obrarik handienen artean dagoena. Egunkari batean bazegoen argazki bat, ez zen oso kalitate onekoa, baina eszenaren nolakoaz jabetzeko balio zuen: zaldun bat zaldi gainean lasterketa-tokiko belardian, ezkerrean, goian, eta dotore jantziriko bikote bat eskuineko partean, hari begira.\nIkertzaileak, eramandako harrapakinaren balorazio ekonomikoa egitean, nahiko konforme zeuden. Ez zen oso handia, zioten, sei bat milioi libera. Tira, pentsatu nuen, ez zegoen hain gaizki: buruz ari naiz, baina, urte hartan, libera batek 14-15 pezeta jotzen bazuen, horrek esan nahi zuen 90 milioi pezeta inguru. Eta 90 milioi pezeta 1982 urtean bazen zerbait, orain baino hiru aldiz gehiago gutxienez. Beste hitzetan esanda, gaur 300 milioi pezeta inguru balioko zukeen lapurren harrapakinak. Tira, ez zen izugarria baina ez zegoen gaizki.\nOrdura arteko kontaketa ez zen apartekoa. Batek badu bere eskarmentua eta badaki kontu horiek nolakoak izaten diren. Publiko zabala ez da horrekin konturatzen, baina halako kasu bat gertatzen da munduan eguneko, batez beste. Interpolek berak aitortzen du 250 arte-lapurreta baino gehiago salatzen direla urtean . Lapurretak bilduma pribatuetan, museoetan, erakusketetan, galerietan gertatzen dira. Arte-lapurreta uste ohi dena baino industria zabalduagoa da.\nBenetan bitxia zena zen jakitea zaindariak nola ohartu ziren lapurrak bazebiltzala; kontatzen zutenez, ohartu ziren lehenak zaindariaren semea eta bere lagun bat izan ziren. Zaindaria, Noire jauna, lorategia inguratzen duen harresitxoaren parte den etxetxo batean bizi zen. Gaua ona omen zenez (urtarrilean bazen ere!), zaindariaren semea eta bere laguna paseoan ari omen ziren lorategian, halako batean lurraren kontra jotzen zuen pisu handiko zerbaiten hotsa entzun zutenean. Hots honek asaldaturik, bila hasi eta eskailera aurkitu zuten. Aldi berean, argi-alarma martxan jarri zen, nonbait, eta honek iratzarrarazi zuen zaindaria, Noire jauna. Hau lorategira atera zen, baina ez zuen ezer arrarorik atzeman; hortaz, alarmaren kontrolak zeuden tokira joan eta alarma kendu egin zuen. Zergatik jokatu zuen Noire jaunak modu honetan? Bada —eta hauxe zen barregarriena—, alarmak ikusizko seinaleei erantzuten baitzien, eta saguzarrek, galerietatik barna hegan egiten zutelarik, askotan jartzen zutelako martxan. Hainbesteko maiztasunez non erabaki baitzen museoko alarma —artean komisaldegiarekin zuzenean konektatua— deskonektatzea. Jakina, pentsatu nuen, jendarmeak nazka-nazka eginda egongo ziren. Eszena erraz irudika daiteke: alarma berria paratu, komisaldegiarekin lotu eta, handik gutxira, jo egiten du. Hor doaz jendarmeak arrapaladan. Iritsi eta... ezer ez. Horietako bat, sarjentua ausaz, konturatzen den arte saguzarrak badabiltzala. Etxera, lagunak, esango zien besteei, saguzarrek piztu dute alarma. Eszena hainbat aldiz errepikatuko zen denbora laburrean. Jendarmeak nardaturik. Sarjentuak hitz egingo zuen tenientearekin, tenienteak kapitainarekin, kapitainak alkatearekin, alkateak museoko zuzendariarekin... Ondorioa: alarma komisaldegiarekin lotzen duen sistema iraungi egiten da. Hortaz, Noire jaunak saguzarrak berriro, edo horrelako zer edo zer, murmurikatuko zuen, eta alarma itzali egingo zuen batere kasurik egin gabe.\nAlabaina, etxera itzuli zelarik semearekin egin zuen topo, eta honek aurkitutako eskaileraren berri eman zion. Ustekabea. Arraioa! Zergatik dago eskailera harresiaren kontra jarririk, berez orain dagoen tokitik ehun metrora behar zuenean, lorategiko bertako beste txoko batean egiten ari diren zaharberritze-lanak dauden tokian, hain justu? Zaindariak telefonoa hartu eta zaharberritze-lanak aurrera daramatzan enpresako arduradunarekin hitz egiten du. Imajinatzekoa da eszena, baita ere; arduraduna, igeltseroa edo, ofiziale ona eta fidela, ohetik erauzirik gaueko hainbatgarren orenetan. Gaur, lanak bukatzean, non utzi duzue eskailera? Noire jaunak, lanetako arduradunarekin mintzatu eta gero, finean konbentziturik zerbait behar ez bezalakoa gertatzen ari dela, museoko zuzendariari deitzen dio. Banoa, erantzuten du zuzendariak. Bitartean deitu Poliziari. Noire jaunak jendarmeei deitzen die, baina hauek ez diote jaramonik egiten. Tira, gizona, tira. Seigarren aldia da irailaz geroztik. Saguzarrak dira, gizona, saguzarrak. Devoisins jauna —zuzendaria—, jendarmeak eta Noire jauna —zaindaria— elkartu orduko, lapurrak urruti daude.\nEta denbora honetan guztian inork ez du pentsatu saguzarrak, negu minean, lo egoten direla. Hibernatu egiten dutela, alegia.\nKasuaz arduratu ziren ikertzaileek behin eta berriz azpimarratzen dute eraman dutena guztiz ezaguna eta erabat katalogatuta dagoela, eta, hortaz, merkaturatzea ez duela batere erraza izan behar. Are eta gehiago, merkaturatzea ez litzatekeela posible izango Lautrec-zale eskrupulo gutxiko baten laguntzarik gabe. Noski, esan beharrik ere ez zegoen. Horixe izaten da arazorik latzenetakoa obra ezagunen bat lapurtzen denean. Baina Aux Courses merkaturatu al zen? Kausitu edo itzuli al zuten? Hori ez nekien, ikerkerta xume hauek egin nituen arte ez, bederen.\nBazegoen azken gorabehera bat, guztiz txundigarria. «Nork profita dezake lapurreta hau? —arranguratzen zen kazetaria—. Toulouse-Lautrecen Adiskideek kudeatzen dute Albiko Museoa. Administrazio Kontseiluko lehendakaria Albiko alkatea da. Museoak Lautrecen berrehun eta berrogei margo biltzen ditu. Margo hauek ez daude aseguraturik, aseguruaren kostua gehiegizkoa delako udal museo batentzat. Hortaz, aseguru-etxeari txantajea egitea ez da izan lapurretaren arrazoia. Jakingo al zuten hori lapurrek?».\nArraioa! Margoak ez zeudela aseguraturik!? Zer burutan sartzen da horrelakorik? Aseguruak kobratzen zuena gehiegizkoa zela udal museo batentzat? Non eta Frantzia harroan, eta XX. mendearen bukaeran, eta «udal museo» xume bezala aurkezten digutena Frantziako mendeko artistarik handienetakoari eskainia denean! Ezin sinesteko modukoa zen. Eta ez nuen sinetsi, noski. Alegia, sinetsi nuen margoak aseguratu gabe zeudelakoa, baina ez egunkariak ematen zuen azalpen hankalabur hori.\nOrain adierazi behar dut datu hauetaz jabetzea kosta izan zitzaidala pixka bat. Bai, Zederrunek Beliakov izeneko tipo horrek Interneten mezua utzi zuela esan zidanean, gutun bat egin nion Mme Cartailhaci, egun Albiko Museoko zuzendaria den andreari, azalduz, artoski, ni arte-galerista nintzela, aditua nuela inoiz lapurreta bat izan zela museoan eta eskatuz, gizabidez, horri buruzko informazioa. Zergatik egin nion kasu Beliakov izeneko horren mezuari? Ez dakit. Desitxuratze profesionala izango da-edo, baina deigarria iruditu zitzaidan. Nagoen negozioan nagoela, nahikoa berezkoa da.\nEspero ez nuena zen museoko zuzendariaren erantzun zakarra. Ramirez jauna, erantzun zidan, halako harrotasunaz, ezer erantzun baino lehen jakin nahi dut zergatik arduratzen zaren hau bezalako afera uherraz. Ostera ekin nionez, halako azalpen bitxia asmatuz (informazioa eskatu zidan bezero batek, eta horrelako gauzak), azkenik erantzun zidan bigarrenez, ezin lehorrago, eramandako margoak zeintzuk izan ziren eta lapurretaren data emanez, labur. Ez, eramandako sei margo horiek desagerturik zeuden, inork ez zituen berriro sekula ikusi. Eta galdatu zuen, berriz ere, aginte-itxuran gainera, esatea zer gisaz pentsatzen nuen datuok erabiltzea.\nNik ere harro erantzun nion. Cartailhac andrea, idatzi nion, zuk emandako datuak publikoak dira, egunkarietan argitaraturik daude; hortaz, ez dut zertan azalpenik eman behar.\nLapurreta hartan elkartu ziren baldarkeria, ardura falta eta kontu duda-mudazkoak ikasi nituenean, hasi nintzen ulertzen zuzendari-andrearen egoneza eta zuhurtzia. Baina ez zitzaidan oso intelijentea iruditu: izan ere, nahi zuen informazioa erraztasun handiz eman izan balit ez nintzatekeen gaiaz hainbeste arduratuko, eta ez nukeen lapurreta horri buruz hainbeste jakingo.\nBatez ere ez nuen jakingo Aux Courses munduko tokiren batean gordeta dagoela, eta duela 15 urte falta dela bere betiko eta berezko tokitik, Palais de la Berbie izeneko jauregitik.\n Ikus Sud-Ouest 1982-I-13 eta egun bereko Le Figaro.\n El País egunkariak 1993-X-29 egunean emandako berria.


Cookien politika hau azkeneko aldiz 30ko urriaren 2020ean eguneratu da eta Europako Esparru Ekonomikoko herritarrei aplikatzen zaie.\nGure webgunea, https://sportmadness.es (aurrerantzean, "webgunea") cookieak eta erlazionatutako beste teknologia batzuk erabiltzen ditu (erosotasunerako, teknologia guztiei "cookie" deitzen zaie). Cookieak ere kontratatu ditugun hirugarrenek jartzen dituzte. Hurrengo dokumentuan gure webgunean cookien erabilerari buruz jakinarazten dizugu.\nCookie bat webgune honetako orriekin batera bidaltzen den eta zure arakatzaileak zure ordenagailuko edo beste gailuko disko gogorrean gordetzen duen fitxategi sinple txiki bat da. Biltegiratutako informazioa gure zerbitzarietara edo dagokion hirugarren zerbitzarietara itzuli ahal izango da ondorengo bisitan.\nWeb baliza (edo pixel etiketa) sareko trafikoari jarraipena egiteko erabiltzen den testu edo irudi zati txiki eta ikusezina da. Horretarako, zure inguruko hainbat datu gordetzen dira web balizak erabiliz.\nCookie batzuek webguneko zenbait atal ondo funtzionatzen dutela eta zure erabiltzaileen hobespenak gogoratzen jarraitzen dutela ziurtatzen dute. Cookie funtzionalak jarriz, gure webgunea bisitatzea errazten dizugu. Modu honetan, ez duzu informazio bera behin eta berriz sartu behar gure webgunea bisitatzen duzunean eta, adibidez, artikuluak erosketa saskian geratzen dira ordaindu arte. Cookie hauek zure baimenik gabe jar ditzakegu.\nCookie analitikoak erabiltzen ditugu gure erabiltzaileentzako webgunearen esperientzia optimizatzeko. Cookie analitiko horiekin gure webgunearen erabileraren ezagutza lortzen dugu. Cookie analitikoak txertatzeko baimena eskatzen dizugu.\nYandex Metrica erabiltzen dugu webguneen estatistiketarako. gehiago irakurri\nWordPress erabiltzen dugu webguneak garatzeko. gehiago irakurri\nGorde erabiltzailearen hobespenak\nEgiaztatu cookieak instalatu daitezkeen\nMantendu erabiltzaileei saioa hasita\nHotjar mapak eta pantaila grabatzeko erabiltzen dugu. gehiago irakurri\nInformazio gehiago nahi izanez gero, irakurri Hotjar pribatutasun politika.\nGoogle Analytics erabiltzen dugu webguneen estatistiketarako. gehiago irakurri\nInformazio gehiago nahi izanez gero, irakurri Google Analytics pribatutasun politika.\nOrrialde-ikustaldiak zenbatzea eta jarraipena egitea\nGDPRrako Cookien Oharra\nCookien oharra GDPRrako erabiltzen dugu cookieen baimena kudeatzeko. gehiago irakurri\nWPML tokiko kudeaketarako erabiltzen dugu. gehiago irakurri\nGorde hizkuntza ezarpenak\nWebgunearen segurtasunerako WordFence erabiltzen dugu. gehiago irakurri\nInformazio gehiago nahi izanez gero, irakurri WordFence pribatutasun politika.\nZehaztu erabiltzailea saioa hasi den ala ez\nGoogle Fonts erabiltzen dugu web letrak erakusteko. gehiago irakurri\nInformazio gehiago nahi izanez gero, irakurri Google Fonts pribatutasun politika.\nGaldetu erabiltzailearen IP helbidea\nGoogle reCAPTCHA erabiltzen dugu spamaren prebentziorako. gehiago irakurri\nInformazio gehiago nahi izanez gero, irakurri Google pribatutasun politika reCAPTCHA.\nYouTube erabiltzen dugu bideoa erakusteko. gehiago irakurri\nInformazio gehiago nahi izanez gero, irakurri YouTube pribatutasun politika.\nGorde kokapen datuak\nEstimatu banda zabalera\nGorde bisitak hainbat gunetan\nkomunikazio egoera *\nGure webgunea lehenengo aldiz bisitatzen duzunean, leiho gainerakor bat erakutsiko dizugu cookieei buruzko azalpenarekin. "Gorde hobespenak" sakatu bezain laster, onartzen duzu pop-up leihoan hautatu dituzun cookie eta plugin kategoriak erabiliko ditugula, cookie politika honetan azaltzen den moduan. Cookien erabilera zure arakatzailearen bidez desgaitu dezakezu, baina kontuan hartu gure webguneak behar bezala funtzionatzeari utz diezaiokeela.\nSarbide eskubidea: ezagutzen ditugun zure datu pertsonaletara sartzeko eskubidea duzu.\nZuzenketa eskubidea: zure datu pertsonalak nahi duzunean osatzeko, zuzentzeko, ezabatzeko edo blokeatzeko eskubidea duzu.\nZure datuak transferitzeko eskubidea: eskubidea duzu zure datu pertsonal guztiak tratamenduaren arduradunari eskatzeko eta tratamenduaren arduraduna den beste bati emateko.\nOposizio eskubidea: zure datuak prozesatzearen aurka egin dezakezu. Hori betetzen dugu, izapidetzeko arrazoi onak egon ezean.\nEskubide horiek baliatzeko, jarri gurekin harremanetan. Ikusi cookien politika honen beheko aldean dauden harremanetarako datuak. Zure datuak nola tratatzen ditugun jakiteko kexarik baduzu, jakinaraztea nahi genuke, baina gainbegiratzeko agintaritzari (datuak babesteko agintaritzari) kexa aurkezteko eskubidea ere baduzu.\nInterneteko arakatzailea erabil dezakezu cookieak automatikoki edo eskuz ezabatzeko. Zenbait cookie ezin direla jarri ere zehaztu dezakezu. Beste aukera bat zure Interneteko arakatzailearen ezarpenak aldatzea da, cookie bat jartzen den bakoitzean mezu bat jaso dezazun. Aukera hauei buruzko informazio gehiago lortzeko, kontsultatu zure arakatzailearen "Laguntza" ataleko argibideak.\nKontuan izan gure webguneak agian ez duela behar bezala funtzionatuko cookie guztiak desgaituta badaude. Cookieak zure arakatzailetik ezabatzen badituzu, berriro baimendu ondoren jarriko dira gure webguneak berriro bisitatzen dituzunean.\nGure cookie politikari eta adierazpen honi buruzko galderak edo iruzkinak egiteko, jarri harremanetan gurekin harremanetarako datu hauek erabiliz:\nCALLE CHILE Nº10 BULEGOA 139 - LAS ROZAS (28232)\nTelefono zenbakia: 65633824\nCookien politika honekin sinkronizatu da cookiedatabase.org 30ko urriaren 2020ean


Florencio Alfaro - Wikipedia, entziklopedia askea.\nTafalla, 1882ko abenduaren 11\nDonostia, 1936ko abuztuaren 23a (53 urte)\nFlorencio Alfaro Zabalegi (Tafalla, 1882ko abenduaren 11 - Donostia, 1936ko abuztuaren 23a) nafar politikaria izan zen.\nIruñean bizi izan zen, eta han zapata enpresa baten jabe izan zen, eta ondoren Chocolates Elgorriaga eta Sidra el Gaitero enpresa ezagunen ordezkari.\n1911tik 1916ko urtarrilaren 1era Unión Democráticako zinegotzia izan zen. 1930eko ekainaren 1ean Liga Nacional Laican izena eman zuen. Zinegotzi akta lortu zuen berriro, 1931ko maiatzaren 31n Bigarren Errepublika aldarrikatu zen hauteskundeetan, Iruñeko Udalaren eraketan buru zela. Lizarrako Estatutuaren aldekoa izanda, alderdiz aldatu zen: Partido Republicano Radical Socialistaren baja eman zuen, eta Izquierda Republicana eta Acción Autonomista Navarraren parte izatera pasa zen.\nGerra Zibila hasi ondoren, atxilotu eta aske utzi zuten lagun baten gestioen ostean. Donostiara joan zen hiltzen ari zen bere ama bisitatzera. Abuztuaren 21ean desagertu zen eta, dirudienez, olatu-hormara bota zuten.\n↑ Navarra 1936. De la esperanza al terror. Tafalla: Altaffaylla ISBN 84-930957-9-6..\nISNI: 0000 0000 1041 4443\nOrriaren azken aldaketa: 6 ekaina 2020, 18:16.


RODEO + PELAX | Alegiko Gaztetxea\nZestoan (Gipuzkoa) sortutako talde bat da. Kyuss taldearen influentziaz bustirik, 2014an hasi ziren stoner doinuak lantzen eta 2015ko martxoan eman zuten lehen kontzertua. Maketa bat grabatu ondoren, 2017ko martxoan argitaratu zuten lehen disko luzea.\nLehen disko horrekin 40 kontzertutik gora eman ondoren, 2018ko abenduan DILMUN izeneko bigarren disko luzea argitaratu dute. Bi diskoak Eñaut Gaztañaga zestoarraren Gaztain Estudioan grbatuak izan dira.\n2019ko urtarriletik aurrera hasiko dira DILMUN aurkezten.\nBesteak beste, A B D E azken lanarekin datozte gurera.


Goi mailako musika hitzordua - Bilbo - Uriola.eus\nuriola.eus 2022-01-11 11:53\nDouglas Bostock zuzendari britainiarra kontzertu batean (Argazkia: Bilboko Udala)\nOrkestra Zuzendaritzako VI. Topaketen amaierako kontzertuarekin emango dio hasiera urte berriari Bilboko Udal Musika Bandak. Hitzordua ostiral honetan izango da, urtarrilaren 14an, 18:30ean, J. Crisostomo de Arriaga Kontserbatorioan, eta sarrera doakoa izango da edukiera bete arte.\nSeigarren urtez jarraian egingo da topaketa. Aurreko urteetan izandako arrakastaren ondorioz, erreferentziazko ekimen bihurtu da, bai estatu mailan, bai nazioartean. Izan ere, bertaratuek Dietrich Buxtehude, Tetsunosuke Kushida, Alfred Reed, Guy Woolfenden eta Andrés Valero-Castells bezalako autoreen lanak izango dituzte entzungai.\nProgramak orkestra zuzendaritzako ikasketak gaur egungo formazioetan sustatzea izango du helburu nagusitzat. Baita ere, baliabide teknikoak eta artistikoak eskaintzea talde instrumentalen zuzendaritza garatzeko.\nHorren barruan, gazte zuzendarientzako ikastaro bat egingo da urtarrilaren 11tik 14ra bitartean. Hasiera batean 51 ikaslek eman zuten izena; %15a atzerritarrak eta beste guztiak, Espainiako autonomia-erkidego ezberdinetatik. Horietatik, 10 zorioneko pertsona izan ziren hautatuak Arriagako kontserbatorioan eta Bilbao Musikako egoitzan egingo diren topaketa hauetan parte hartzeko. Bilboko Udal Musika Bandako José R. Pascual-Vilaplana zuzendari titularrak emango du ikastaroa eta Douglas Bostock maisu britainiarra, gonbidatu gisa parte hartuko du.\nOstiraleko saioan, praktiketako banda modura, Bilboko Udal Musika Banda arituko da. Aurreko urteetan bezala, aipatutako hamar ikasleek lehiaketa honetan parte hartzeko aukera izango dute. Sari bezala, irabazleak Bilboko Udal Banda zuzenduko du 2022-2023 denboraldiko kontzertu batean. Epaimahai gisa, Udal Bandako irakasleek jardungo dute.\nEz da izango hilabeteko kontzertu bakarra\nAste honetakoa ez da izango Bilboko Bandaren hilabeteko azken kontzertua. Urtarrilaren 23an Esukaldunako Auditoriora itzuliko da taldea, Etorkizun hurbila izeneko kontzertuarekin.Ernesto Aurignac saxofoi altua, Moises P. Sánchez pianista, Toño Miguel kontrabaxua eta Ramón Prats bateria izango ditu lagun.


Camino Ignaciano. Aranzazu-Araia eu - aizkorriaratzparkea - web.araba.eus\nCamino Ignaciano. Aranzazu-Araia eu - aizkorriaratzparkea\nEtapa hori Arantzazuko santutegian hasten da, eta Aizkorri-Aratzeko parke naturaletik barrena igarotzen da ia osorik. Gipuzkoako eta Arabako lurretatik zehar doazen ibilbide ugarik zeharkatzen dute eremu hori eta, beraz, ibilbide laburreko eta luzeko bidezidorrak eta tokiko bidezidorrak aurkituko ditugu gure ibilbidean.\n0 km: ARANTZAZU\nSantutegitik Aizkorrira igotzeko ohiko ibilbidetik abiatuko gara, GR 121etik, Gipuzkoako Itzulia, GR 282tik, Artzaintzaren Bidea eta GR 283tik, Gaztaren Ibilbidea, Erroiti izeneko iturriaren ondotik igaro eta pagadi trinkoen artetik igoko gara Urbiara iritsi arte.\n4,6 km: URBIA\nUrbiako zelaietatik, hau da, baseliza eta ostatua dauden tokitik, Aizkorriko mendigunearen irudia ikusiko dugu gure ezkerrean, eta haren paraleloan jarraituko dugu bidetik, Aizkorriko estazio megalitikoa osatzen duten tumulu eta trikuharri batzuetara hurbildu arte. Pagadi batean sartuko gara eta, laster, GR 12rekin bat egingo dugu, host Euskal Herriko Zidorrarekin. Pagoen gerizpean eta malda txikiko bide erosoetatik barrena, Portuzarraraino iritsiko gara.\n10 km: PORTUZARRA\nAlto de la Horca ere deritzon toki estrategiko honetan, Barrualdeko Done Jakue bidearekin topo egingo dugu, San Adrianetik Agurainera doan tartean, eta orain arte bidelagun izan ditugun ibilbide handiko bidezidorrei agur esango diegu. Aurrerantzean, PR-A 3012 bidearekin bat egingo dugu eta, Aratz mendiaren magaletik barrena, behera egingo dugu San Migel mendiaren oineraino.\n14,3 km. SAN MIGEL\nAurrerago, GR 25 ibilbideari, Arabako Lautadako Itzuliari, lotuko gatzaizkio, eta handik gutxira Ajuriako fabrikara iritsiko gara. Ajuriako siderurgia enpresa zaharra inguru horretako garapenaren eragile nagusietako bat izan zen. Minutu gutxi batzuetan, Araiako herrigunera iritsiko gara eta San Pedro elizaren ondoan etapa amaitutzat emango dugu.\nInaziotar bidearen liburuxka: Arantzazu-Araia (PDF) Inaziotar bidearen mapa: Arantzazu-Araia (PDF) Inaziotar bidea: Arantzazu-Araia (GPX) Inaziotar bidea: Arantzazu-Araia (KMZ)


Aldundiak 8 milioi euro baino gehiago inbertituko ditu N-240 errepidea hobetzen | El Correo\nZurekinAldundiak 8 milioi euro baino gehiago inbertituko ditu N-240 errepidea hobetzen\nAldundiak 8 milioi euro baino gehiago inbertituko ditu N-240 errepidea hobetzen\nLanak 2018an hastea aurreikusten da\nI.AGOTE Miércoles, 25 octubre 2017, 23:22\nForu Gobernu Kontseiluak gaur onartu du behin betiko Legutioko irteeratik (16,7 kilometro puntua) Ollerietako bidegurutzera (19,9 kilometro puntua) N-240 errepidea egokitzeko proiektua, Gasteiz eta Bilbo lotzen dituen bide horren segurtasuna eta erosotasuna hobetzeko. Proiektuak 8,9 milioi euroko gehienezko aurrekontua izango du.\nBide Azpiegituren eta Mugikortasunaren Sailak proiektu hori lehentasunetako bat jo zuen agintaldi hasieran, etagaur onartutako erabakia urrats bat da gauza dadin. Aurreikusten da lanak datorren 2018an hastea, lizitatu eta esleitu ondoren, bai eta gutxi gorabehera 25 hilabetez luzatzea ere.\nN-240 errepideko proiektuak egungo ibilbidea aprobetxatuko du, lursailei ahalik eta gutxien eragiteko. Salbuespen bakarra lehen kilometroa izango da, ezinbestekoa baita Santa Engraziko zubitik aurrera dauden bihurgune arriskutsuak kentzea eta errepidea kalteberak diren ingurune eremuetatik urruntzea, Ingurumen eta Biodibertsitate Zerbitzuaren txostena adierazten duen legez.\nEra berean proiektuak berekin ekarriko du sestra aldaketak kentzea, ikuspen ona bermatzeko eta Elosuko bidegurutzera beste lotune bat gehitzeko, horrek gidarien segurtasuna bermatuko baitu biraketa guztietan. Antolatu egingo ditu, halaber, segurtasun irizpideak oinarri, ertz bietako lurzati eta finka partikularretarako sarrerak.\nOnartutako eraikitze proiektuak zenbait hobekuntza izan ditu jendaurrean egon den bitartean onartutako alegazioen eta ingurune oharren ondorioz. Arrazoi teknikoak direla-eta beste aldaketa batzuk ere eginzaizkio.\nAzken horien artean nabarmentzekoa N-240k eta A-3608k bat egiten duten lekuaren segurtasuna areagotzeko egindako esku hartzea; izan ere, trazaduraren azken aldera azelerazio eta dezelerazio erreiak etaezkerretarako bihurguneak gehitu zaizkio. A-3608a, Gopegin zehar, N-240 eta N-622 errepideak lotzen dituen bidea da.\nN-240 errepidearen egokitzeak ingurunea leheneratzeko eta paisaia integratzeko proiektua hartzen du bere baitan. Errepide berriak ekologia iragazkortasuna hobetuko du, alegia, animaliak errepidea batetik bestera zeharkatzeko lau igarobide gaituko dira inguru kalteberenetan.\nLangai den tarteak bide segurtasun arazo larriak ditu, alegia, bihurgune zorrotzak, sestra aldaketak, bihurgune arriskutsuak..., eta horrek berekin ekarri du tarte hori behin eta berriro agertzea Foru ErrepideSareko istripu ugariko tarteen artean. Horri guztiari gehitu behar zaio inguru horretan sarri izaten direla baldintza meteorologiko makurrak. Langai diren 3,2 kilometroetan, 2000 eta 2016 artean, 210 trafiko istripu izan ziren eta, horien ondorioz, 94 zauritu arin, 15 zauritu larri eta 6 hildako.\nMemoria eta artea uztartuko dituzte asteburuan Gernikan «Masaren irudikapena ez da sekula galdu politikaren erretorikan»


Hedabide hegemonikoak botere faktiko bilakatu dira. “Informazioa boterea da” ideia ongi ulertu zuten aspaldi komunikazioaren sektoreko administrazio kontseiluetan sartu ziren banku eta multinazionalek. Ez da txantxetako kontua, transbertsala da informazioa, bizitzarako ezinbesteko elementua. Munduko edozein pertsonak, edozein erabaki, daukan informazioaren arabera hartzen du beti. Eta, zehazki, nork mugitzen du herritarrei iristen zaien informazioaren parterik handiena? Zer rol jokatzen dute hedabide hegemonikoek egun? Gizartearen eraldaketan zer funtzio bete dezake kazetaritza independenteak? Indar harremanak oso desorekatuak diren arren, laugarren boterea deitzen zaion sektore honetan merkatu logikatik kanpo lanean geroz eta hedabide independente gehiago ari da.\nAzken aldian burujabetzak –pluralean– kontzeptu politiko gisa indar hartzen ari da hainbat sektoretan: elikadura burujabetza, energia burujabetza, teknologia burujabetza, etxebizitza burujabetza, finantza burujabetza, kultura burujabetza, osasun burujabetza... Soberanias, una propuesta contra el capitalismo liburua gaia lantzeko oso erreferentzia ona da. Eguneroko bizitzan, komunitateetan, aipatutako esparru bakoitzean sakonduko duten proiektuei esker, burujabetza politikoa pixkanaka eta kolektiboki eraikitzea proposatzen dute. Eskema horietan, beraz, informazio burujabetzaz hitz egingo dugu, egungo panorama mediatikoaren eraldaketa prozesu gisa ulertuta.\nAzala: Joseba Larratxe\n"Zerbait berriaren hasiera ote da hau?”, galdetu du batek baino gehiagok. Donostiako Boulevardean 3.000 bat lagun batu dira. Espainiako Auzitegi Nazionalak espetxeratzeko agindu duen zortzi gazte babestera joanak dira. 2013ko apirilaren 18ko ilunabarra da; nekea, urduritasuna eta poza sumatzen dira. Baionan Aurore Martinen atxiloketa saihestu zuen herri harresitik bi urtera, Gipuzkoako hiriburuan bola geroz eta handiagoa da. Hurrengo goizaldean iritsiko dira ehunka ertzain elkartasuna desalojatu eta konpromisoa kolpatzera. Oraindik, kontua nola amaituko den ez daki inork ordea, horregatik arreta gune garrantzitsua bilakatu da Askegunea bataiatu duten plaza.\nProtesta honek plaza hartu zuenetik, boteretik gertu dauden medioen isiltasuna nabarmena izan da. Astebeteren buruan, sare sozialak sutan eta nazioarteko hedabideak gaiaz informatzen ari dira –Katalunia, Italia, Alemania, Espainiako Estatua, Frantziako Estatua, Grezia, Irlanda eta Errusiako hedabideak–, Euskal Herriko hegemonikoak relebantziarik aitortu gabe jarraitzen dute, amaitzen den arte behintzat. Oraindik sarean aurki daitezke zentsura salatuz jendeak idatzitako mezuak (I, II, III, IV, V, VI, VII, VIII, IX, X). Baita Aritz Galarragak Berria-n idatzitako zutabea ere. “Azken egunotako albistegiak antologikoak izaten ari dira, ondo grabatu eta etorkizunean eskola-unibertsitateetan kazetaritza zer ez den erakusteko modukoak. Eskandaluzkoa da Donostiakoa bezalako gertakari bati ETBko albistegiek egin dioten jarraipena. Hobe esan, jarraipen eza”, zioen erabaki politikoak salatzearekin batera.\nDatu, argumentu, gai, albiste, gertakari edo informazio jakin bati buruz jendea ezjakintasunean edo oharkabean mantenarazteko ekintza edo teknika da desinformazioa –Wikipediako definizioaren arabera–. Teknika honen helburu nagusia, desinformatzailearen aldeko edo mesedekoa ez den informazioa ixilaraztea da. Kontrola eta manipulazioa da maila batetik gorako agintariek eskura duten botere formarik indartsuenetakoa, eta praktika hau hego-haizea baino zaharragoa da.\nNoren zerbitzura daude hedabideak?\nZer gertatzen da garrantzi maila ertain edo altuko informazioak ez direnean botere faktikoen gustukoak? Iristen al dira herritarrengana? Zer eta nola iristen da? Zergatik daukate askoz ere presentzia handiagoa hedabideetan gizarteko sektore batzuek –jo dezagun, patronalak–, beste herritar talde batzuekin konparatuz gero? Nolako trataera dute informazio horiek? Norenak dira hedabide hegemonikoak, eta batez ere, zeinen interesak defendatzen dituzte, herritarrenak ala gutxiengo elite batzuenak?\n“Beti pentsatu dut kazetaritzak etikoa baina gogorra izan behar duela –dio Wikileaks-eko zuzendari Kristinn Hrafnsson islandiarrak, Pello Zubiriak bere hitzak aipatuz ARGIA-n argitaratu zuen Kazetari erradikala zara edo ez zara kazetaria erreportajean jaso zuenez–. Gure gazte denborako idealak ziurrenik gaur erradikaltzat joko lituzkete. Orduan ez zen aipatzen kazetaritzak nolabait neutroa izan behar duenik. Ideal batzuekin konprometitu beharra daukazu ofizio honen ohorea merezitzeko”.\nIslandiako kasuaz mintzo, “finantzei buruzko gai guztiak alor horretako kazetari espezialisten esku” utzi zituztela dio, eta hauek sarritan bankariekin eta eliteko adituekin elkar hartuta daudela. “Huts egin dugu. Ez diegu kasurik egin alarma zeinuei, kazetari garenez bagenuen zer aztertu gure lanaz”, dio Hrafnssonek.\nSantander bankuak Espainiako Estatuko egunkari hegemonikoen azalean bere iragarkia jarriarazi zuen, botere erakustaldi gisa ulertu behar den erabakian.\nInternet bidez ikus daitekeen Fort Apache saioan, Nork kontrolatzen ditu albiste agentziak? eztabaidan emandako datuak dira hurrengoak:\nEspainiako Estatuan RTVE, Mediaset eta Atresmedia komunikazio taldeek estatuko ikus-entzunezko merkatuaren %90 inguruko kuota eskuratzen dute, eta audientziak ikusten duenaren hiru laurden kontrolatzen dute egunero. Irratien kasuan, SER, Cope eta Onda Cero-k erabakitzen dute estatu mailan audientziaren %80k zer entzungo duen, eta merkatuaren %90etik gora kontrolatzen dute. Nahiz eta hedabideen kontzentrazioari eta independentziari dagokion azterketetan Espainiako Estatuak izan notarik txarrenetakoa, arazoa mundu mailakoa da. Europar Batasuna osatzen duten estatuen bi herenetan, lau komunikazio talderen esku dago herrialdeko hedabideen jabetzaren %80. Gainera, hedabideek argitaratzen duten albisteen parte handi bat berri agentziek ekoitzia da. Honi gehitu hedabide eta herritar gehienek sare sozial zentralizatuak erabiltzen dituztela informatzeko eta hauek multinazional pribatu batzuenak direla. Inoiz ez zen hain handia izan hainbeste herritarren informazioa baldintzatzeko boterea, eta aldi berean, sekula ez zen hain esku gutxitan egon. Eta horrek ondorioak ditu.\nManipulazio mediatikoak bonba atomikoak baino min handiagoa egiten duela dio Noam Chomskyk, “garunak suntsitzen baititu”. Hizkuntzalari eta pentsalari estatubatuarrak dioenez, “hedabide masiboen helburua ez da gertatzen denari buruz informatzea, baizik eta, botere korporatiboak duen agendaren arabera iritzi publikoari forma ematea”.\nAzken batean, zer den albiste eta zer ez erabakitzea botere handia da eta batez ere, bi eragilek daukate: nazioarteko berri agentziek eta hedabideek.\nMundua agentzien erritmora dantzan\nInformazioaren transnazionalak dira. Egunero mundu osoan zabaltzen diren albiste gehienak hiru berri agentziak sortzen dituzte: nagusia AEBetako Associated Press da. 3.200 kazetari ditu mundu osoan banatuta. Bateko eta besteko 1.300 hedabide inguruk argitaratzen dituzte beren edukiak. Bigarrena Agence France-Press (AFP) da eta iaz 2.400 kazetari zeuzkan nominan. Egunero 3.000 albiste, 2.500 argazki eta 200 telebista albiste bidaltzen dizkiete mundu osoko hedabideei. Reuters sortzez ingelesa da hirugarrena, 2.500 kazetari eta 600 fotokazetaritik gora ditu. 2008an munduko 25 pertsona aberatsenetako batek erosi zuen. Munduan eragiteko makinak dira, eta azken honek adibidez, ondorengo hizkuntzetan informatzen du: ingelesez, frantsesez, alemanez, italieraz, gaztelaniaz, portugesez, errusieraz, urduz, arabieraz, japonieraz, koreeraz eta txineraz. Kazetariak dauden herrialdeetako eguneko albiste garrantzitsuenak jorratzen dituzte gehienetan, eta esklusibak salbu, herrialde horretako hedabideen agendaren arabera egiten dute lan. Adibidez, gaur egun, Euskal Herriko gai politikoei buruzko albisteak Madrilen edo Parisen idatzi ohi dituzte atzerrikoak diren berriemaileek, artikuluen hasieran adierazten dutenez.\n1850.eko bueltan, kapitalismoaren zabalkunde garaian, kolonialismoaren aparretan zabaldu ziren mundura berri agentziak. Komunikazioaren esparruan aplikatutako teknologiaren aurrerapenak, telefonoaren edo sateliteen sorrerak adibidez, informazioaren zirkulazioa azkartu zuen. Interes kolonialak zituzten estatuak izan ziren lehenak, beren artean eragin eremuak banatu eta errespetatzea adostuz. Gerora estatu gehienek berenak sortu dituzte. Funtsean, agentziotan milaka kazetari on eta serio lanean ari badira ere, ukaezina da guztiak direla herrialde horien kultura eta baloreen transmisiorako tresna. Horrez gain, badira balore askatzaileetatik lan egiten duten bestelako agentziak ere, Hegoamerikako aktualitatea jorratzen duen Prensa Latina kubatarra, Afrikako eta Asiako albisteak gertatzen diren kontinenteetako ikuspegiaren arabera zabaltzen saiatzen direnak, edo Inter Press Service (IPS) kasu. Azken honen leloa ondorengoa da: “aldaketa globalerako kazetaritza eta komunikazioa”.\nEuskal Herriari dagokionez, Ipar Euskal Herrian gertatzen diren eta nazioarteko proiekzioa izan dezaketen albisteen berri –jo dezagun, laster, G7a Biarritzen– aipatu dugun AFPk ziur jorratuko duela. Hego Euskal Herriko gertaera nagusiak EFE espainiarrak jorratu ohi ditu. Agentzia Burgosen sortu zuten 1939an. Fundatzailea Ramón Serrano Suñez izan zen, Francisco Franco diktadorearen koinata eta erregimeneko barne ministroa. Historiarako argazki batean, Hitlerri eskua ematen azaltzen da. 2011n 1.300 langile baino gehiago zituen eta publikoa den azken datuaren arabera, 5 milioi euroko zuloa egin zuen. Gerora, kazetariek kaleratzeak eta baldintza prekarioak salatu izan dituzte bateko eta besteko delegazioetan. Akziodun nagusia Espainiako Estatua da, baina Santander eta Caixa bankuek ere, besteren artean, jabetzaren parte bat dute.\nEgun La Marea eta The New York Times-en kolaboratzaile den José Bautistak honela kontatu zuen aurrez aipatu dugun Fort Apacheko eztabaida saioan EFEn bekadun gisa ikusitakoa. “Eguneko albiste nagusia idazten nuen Brasildik. Albiste hori kontinente mailako mahaira joaten zen Kolonbiara, handik Madrilgo egoitza nagusira, eta nik albistea bidali eta hamar minutura titulua Googlen bilatu eta mundu osoko 20-30 hedabidetan argitaratuta aurkitzen nuen nik idatzitakoa, albistea bere horretan hitzez hitz sartuta. Hori boterea da”.\nHedabideek daukate azken hitza\nKomunikabideek bestelako boterea dute: egunero herritarrei aurkeztea munduan gertatzen ari denaren lagin bat. Horretarako, egunero milaka albisteren artean hautaketa egiten da eta garrantziaren arabera erabaki, eskainiko zaion posizioa eta espazioa. Tradizioa pixkana aldatzen ari bada ere, hedabideak normalean oso egitura hierarkikoak dira, eta botere postu nagusiak gizonek betetzen dituzte. Ez dira gutxi ofizioaren prekarizazioa salatzen duten ahotsak, hedabide publikoen erabilera alderdikoia, edo prentsa eta adierazpen askatasunen aurkako legeek dakartzaten eskubide urraketak.\nInformazio eskubidearen kaltetan, munduan jaun eta jabe diren hedabide asko negozio bilakatuak dira. Inpaktu handiena duen telebista piztu besterik ez dago ikusteko aisialdia eskainiz diru irabaziak egin eta balore hegemonikoak transmititzeko makina erraldoien nagusitasuna. Inguruko egunkari hegemonikoei begiratuz gero, mundu osoan errepikatzen den joera identifika daiteke: urtero dirutza galdu arren, akziodun handiei eta diru publikoari esker, kalean jarraitzen duten hedabideak, iritzi publikoan eragiteko tresna eraginkorrak.\n“Hedabide hegemonikoak bankuek kontrolatzen dituzte, hiru tekla erabakiorrak eskura dituzten bakarrak baitira: akzionistak dira, diru kredituak negoziatzen dituzte eta publizitatea jartzen dute”. Pere Rusiñol kazetariak ondorengoa galdetu du Papel mojado liburuaren sarreran: “Inork uste al du bankaren jabetza diren hedabideek independentziaz informa dezaketela etxe kaleratzeei, pentsioei, preferenteei edo bankaren erreskateari buruz?”.\nHorrez gain, lotsarik gabe boterearen alde desinformatzen duten sasi-hedabideek –eta informazio hauei leku egiten dietenen– praktikak ofizioaren lotsa dira. Ez dute kazetaritzaren kode deontologikoa errespetatzen. Honela dio lehen puntuak berak: Egiari eta publikoak egiazko informazioa jasotzeko duen eskubideari errespetua izatea da kazetari ororen lehen zeregina.\nNorabide honetan, Oxford Institutuak Espainiako Estatuan egindako inkesta baten arabera, galdezkatutakoen %25ek esan zuen albisteez “paso” egiten duela, “albiste negatiboak” direlako edo ez dituztelako hedabideak sinesten.\nEsan beharrik ez dago, hedabide hegemonikoek aipatzen ari garen rol politiko-kultural hori bete arren, badaudela aktualitatearen kontaketa propioa egiten duten proiektuak ere. Iraganean ere izan ziren hedabideen panoramaz kezkatu eta hedabide horizontalak sortu zituzten herritarrak. Egun, hedabide asko eta aniztasun gutxiko panorama honetan, badira beren agendari eutsi eta kontakizun hegemonikoa nolabaitz pitzatzen duten informazioak zabaltzen dituzten hedabideak ere. Eldiario.es agerkari digitaleko zuzendari Ignacio Escolarrek dioen bezala, pluraltasuna badago, herritar bakoitzak aurki dezake bere iritzi politikoa nolabait ordezkatzen duen hedabideren bat. Arazoa da komunikabideen joko-zelaia ez dela ekitatiboa edo berdinzalea: instituzioek hedabide pribatu zehatzei ematen diete diru publikoaren parterik handiena, gainera, datuek erakusten dutenez, dirua banatzeko irizpide gardenik gabe. Adibide bat jartzearren, 2017an Cadena 100 irratiak 95.000 entzule izan zituen EAEn CIESen arabera, eta 24.000 euro jaso zituen. Iturri beraren arabera, Noticias taldeko Onda Vasca 35.000 lagunek entzuten zuten, baina honi 200.000 euro publiko eman zizkioten. Internetek, ordea, egia nagusia kontatzeko hedabide batzuen pribilegioa pitzatu eta gertaera bati buruzko erreferentzia anitzak izatea erraztu du, hedabideen bitartekaritzarik gabe informatzeko bideak emanez herritarrei.\nHori ere erabakiorra izan da hedabide hegemonikoen sinesgarritasun krisi sakona ulertzeko –nahiz eta batzuek “kazetaritzaren krisia” bataiatzen saiatu–. Panoramaren argazki orokorra egitea ezinezko denez, esan dezakegu, herrigintza eta balore eraldatzaileak ardatz, boterearekin kritiko diren hedabide berrien sorrera gertatzen ari dela pixkana, horietako asko digitalak.\nFrantziako Estatuan gauza jakina da herrialdeko hedabide nagusietan bertako fortuna handienak sartuta daudela. Basta aldizkariak ondorengo izenburuarekin laburtu zuen erreportajea: Frantziako prentsaren jabe diren hamar multimilioidunen eldarniozko boterea. Julia Cagé ekonomialariak argitaratu duen Sauver les médias liburuan Hexagonoko hedabideen datu gordinak ematen ditu: 2012an France-Soir eta La Tribune egunkariak itxi zituzten. 2014an Libération konkurtso-administratzaile egoeratik justuan salbatu zen, eta 2015ean langileen herena kaleratu zuten. Le Figaro-k “borondatezko bajak” biderkatu ditu eta Sud Ouest-ek ere lantaldea txikitu du. Mundu osoan gertatzen ari den fenomenoaren lagin bat da.\nPolitikarien esku luzea\nEgungo hedabideen ekosistema ez da zerutik eroria, botere politikoak bere hariak mugitzen ditu. Urteetako lege eta finantzazio publikoek ondorio zuzenak dituzte. Adibide bat jartzearren, EAEko instituzioek euskara hedabideetan sustatzeko diru-laguntzak ematen dituzte (2017an 4.875.000 euro), baina aldi berean, publizitate instituzionalaren bidez, gaztelaniazko hedabideei diru gehiago ematen die (2017an 5.749.974 euro). Horri gehitu behar zaio, gaztelaniaz izan arren, euskaraz albiste batzuk argitaratzearen truke, sarean euskara sustatzeko poltsatik hauek jasotzen dutela dirurik gehiena. Galizian PPko agintariek gauza bera egiten dute, duela urte askotik: Galegoa sarean sustatzeko diru-partidatik parte handiena gaztelaniaz diren hedabideei eman, albiste batzuk itzultzearen truke.\nHedabide hegemonikoak, besteren artean, jasotzen duten dirutza publikoari esker nagusitzen dira produktuan\nIa milioi bat, 963.957 euro eman zizkion Eusko Jaurlaritzak El Diario Vasco-ri 2017an, eta Gipuzkoako Aldundiak beste 399.000. Horri gehitu Donostiako Udaletik hasi eta udaletxez udaletxe jarritako iragarkiak, Espainiako Gobernuko ministerioetatik jasotakoa, edo Euskotren edo Reala gisako erakundeek emandakoa. Urtero hainbat milioi euro publiko, zeini eta bankuen jabetzakoa den informazioaren erraldoiari. Iberdrolari diru laguntzak ematea bezala. Gauza bera Bizkaian eta Araban El Correo-rekin, Ipar Euskal Herrian Sud Ouest-ekin. Mundu osoan errepikatzen den joera da, hedabide hegemonikoak, besteren artean, jasotzen duten dirutza publikoari esker nagusitzen dira produktuan.\nEusko Jaurlaritzaren publizitate instituzional eta babesletza banaketa, 2017. urtean. Irudian diru gehien jaso zuten hamar hedabideak ordenean eta Argia ikus daitezke, astekariaren azala izan zen irudi honetan. Orotara zortzi milioi euro banatu zituzten.\nPublizitate instituzionalaren banaketa ez dela irizpide gardenekin egiten salatzen duten ahotsak gero eta gehiago dira. Diru partida hau herritarren informazio eskubidearen alde erabiliko balitz guztien artean modu ekitatiboan banatuz, bezerokeria arriskuetatik ihes egingo lukete alde biek eta baliabide gutxiagorekin ari diren proiektu komunikatiboak nabarmen indartuko lirateke. Hala ere, agertoki hori aldaketa erradikala da, dagoeneko zenbaki gorritan dauden hedabide pribilegiatuek urtero ehunka mila euro jasotzeari utziko bailiokete. Horratx egoera alda dezakeen indar politikoren bat instituzioetan agintzera iristen denean hedabide hauek hartzen duten kontrabotere jarrera ulertzeko beste gako bat.\nHorrez gain, gobernuek telebistaren eta irratien frekuentzia eta baimenak banatzen dituzte. Iruñeko Euskalerria irratiaren historia paradigmatikoa da zentzu honetan, Bilbo Hiria irratiarena bihurtzen ari den bezala. Bi irratiak lizentziarik gabe lan egitera kondenatuak egon dira urte luzez –Euskalerria irratiak aurreko legegintzaldian lortu zuen aldaketaren gobernuarekin–, lurralde horretako herritarrei Madrildik ekoitzitako –gaztelaniazko– irrati kateek pisu handia dutelako uhinetan.\nAzkenik, ez da gutxietsi behar eskuinaren praktika pribatizatzailea. Mexikon, 1992an herrialdeko telebista publikoa saldu zuten, eta Argentinan Mauricio Macri horretan ari dela salatzen ari dira langileak. Brasilen Jaïr Bolsonarok bere egitasmoen artean sartu du multinazionalen esku uztea estatuaren jabetza diren 147 enpresa, tartean telebista publikoa, estatuari eragiten dion gastua aitzakia hartuta. Espainiako Estatuan onartua dago telebista autonomikoak pribatizatzeko dioen legea, eta Murtzian jada egin zuten.\nInformazio burujabetza helburu\n“Kazetaritza orok bilatzen du independentearen etiketa. Hala ere, botereguneekin eta beren publizitatearekin izan beharreko harremanak ongi definitu behar dira, baita alderdi politikoekikoak ere; kazetaritzaren independentzia apurtzeko botereak erabiltzen dituen formulekin adi ibili behar da. Garrantzitsua da internetek irekitako aro berri honetarako”, dio El Salto-ko Pablo Elorduy kazetariak.\nBere hitzetan, hedabide independenteek “zirikatzaile” rolari utzi eta beste prozesu batzuei bultzada informatiboa emateko funtzioa dute. “Adibidez, aberastasunaren birbanaketa helburu duten oinarrizko prozesuak; abian diren azpiegitura ustel handien salaketa; eta herritarrei bestelako mundu, gizarte eta auzo posibleak erakustea. Erabat politikoa da rola”.\nLan horretarako, paretan irekitako leiho erraldoia da internet. Informazioaren oligopolioen dependentziari iskin egin eta mundu osoko informazio iturrietara zuzenean heltzeko aukera izatea pentsaezina izan da orain gutxi arte. Sareak, dena den, negozio eredua hankaz gora jarri du, eta publizitate pribatuaren gainbeherak oso ukituta utzi ditu hedabide asko eta asko. Horri gehitu komunikabide hegemonikoekiko zabaltzen ari den mesfidantza, edo informazioak sortzeko eta kazetarien independentzia mantentzeko beharrezko inbertsioen errentagarritasuna zail dagoela. Ekaitzaren erdian daude egun informazioaren ekosisteman pisu handia duten hedabideetako asko.\n“Xehetasun garrantzitsu bat: ez da krisi berria. Ez da interneten edo 2008ko krisiaren ondorioa. Ahazteko joera dugu, baina teknologiaren berrikuntza bakoitzarekin, prentsa idatziak lehenik, eta lehiakide dituen beste komunikabideek gerora, beti protestatu, alerta jo eta heriotza ziurra iragarri izan dute. Hala ere, egia da azken urteetan krisia erradikalki azkartu dela. Hedabide tradizionalak mehatxupean daude, desesperatuta. Informazioa jaso, transmititu eta biderkatu egiten da, baina informazio hori ordaindu gabe errepikatzen da. Beren herio banketean, hedabideak balantzaka, zerraldo erortzen ari dira”. Julia Cagé ekonomilariaren analisi zorrotza da.\nHedabide hegemoniko horien gainbehera oso irmoa da datutan. Adibide gisa hartuz Gipuzkoako Vocentoren El Diario Vasco egunkaria, paperean 2004an 94.000 ale saltzetik, 2017an 48.949 saltzera igaro da, ia erdia galduz. Ez dute joera geraraztea lortu, OJD agentziak eman dituen datuetan ikus daitekeenez.\nLa prensa ha muerto, ¡viva la prensa! liburuan Pascual Serrano kazetari beteranoak ondorengoa dio: “Prentsa ez dago krisian, baizik eta kazetaritza egiteko zenbait forma. Horren froga dira hedabide kooperatiboak, egungo atzeraldia proposamenekin eta indar berrituekin gainditzen ari direnak”.\nSerranok aipatzen dituen hedabideen adibide gisa ARGIA jartzea atrebentzia handia ez bada, aipatzekoa da mendeurrena ospatzen ari dela ehunka kide berri proiektua babestera sartzen ari diren garaietan. Euskal Herrian argitalpen dekanoa da, mendea betetzera bizirik iritsi den bakarra euskara hutsezko kazetagintzaren historian. Elixabete Garmendiak ARGIAren mendeurrena Berrian idatzitako artikuluan oroitu bezala, soilik bi hedabidek hartzen diote aurre: 1903an sortu zuten Diario de Navarrak eta gerora El Correo Español bilakatuko zen El Pueblo Vascok. Beste guztiek ibilbide laburragoa dute. Munduan bakana den harpidetza eredua jarri zuen ARGIAko lantaldeak indarrean 2016an, herritar ororen informatzeko eskubidea aldarrikatzeaz gain, posible egiteko asmoz sortua. Egoera ekonomikoa inorentzat oztopo izan ez dadin. Dena salgai jarri duten garaiotan, informazioa ez dezaten pribilegio bihurtu. Horregatik edonork ARGIAren alde ahal duen eta egoki ikusten duen diru ekarpena egin dezake, eta bueltan nahi duena jaso: astekaria astero, bi astean behin, hilero, internetez jarraitu eta paperean ez hartu... Elkartasuna ardatz hartuta, komunitateak elkar eusten du hemen. Proiektuaren independentzia bermatzeaz gain, ordaindu ezin dutenentzat ere informazio eskubidea bermatzen lagundu nahi duen planteamentua da.\nEta zein izan daitezke informazio burujabetzara bidean kazetaritza independentea egiteko oinarri eraldatzaileak? Kazetaritza lan zintzoa egiten saiatzea, herritarren informazio eskubidea bestelako interesei lehenestea, agenda propioa lantzea, proiektua eusten duen komunitatearekiko hartu-emana erdigunean jartzea, barne antolaketa horizontalak eta feministak bilatzea, elkartasuna gisako baloreak sustatzea, multinazionalekiko dependentzia txikitzeko teknologia burujabetza jorratzea, hedabidearen arrasto ekologikoa murrizteko neurriak hartzea, ekonomia sozial eraldatzailea bultzatzea, hedabide independenteen arteko sarea elikatzea, kultura librea sustatzea, eta azken batean, beste burujabetza prozesu guztien oinarri gisa eta erabat sintonian ulertzea informazio burujabetza. Beraz, boterearen fiskalizazioa egiteaz gain, bizitza beste modu batean egiteko sortzen ari diren ekimen eta alternatiben berri herritarrei ematea. Eta guzti hori hizkuntza zapaldu batean egiteak, administrazio ofizialarentzat ikusezina den mapa kultural bat elikatzea da.\nJarraian langileak jabe edo kooperatiba gisa eratutako hainbat hedabidek panorama nola ikusten duten topatuko du irakurleak.\nNola laburtuko genuke beraz zer den informazio burujabetza? Soberanía, una propuesta contra el Capitalismo liburuan elikadura burujabetzaz egiten duten definizioa komunikazioaren esparrura ekarrita: hedabideen kudeaketa-eredu neoliberalaren aurkako borroka prozesua da informazio burujabetza.\nGizartearen eraldaketa prozesu zabalago baten barnean kokatua, ezinezkoa da informazio eredua aldatzen saiatzea, adibidez, kultur eredua zalantzan jarri gabe. Informazio askatasun unibertsalaren alde, manipulazioaren eta desinformazioaren kontra, botere kontzentrazioa pluralismotik eta aukera berdintasunetik lehiatzen da. Bide oso bat dago, inori baimenik eskatu gabe, herritarren burujabetzaren alde egiteko.\nEraldaketarako kazetaritza independentea\nHerri hedabide batek, ez du de facto, eraldaketa bultzatzen. Eraldaketa soziala ipar hartuta, bidea bera egitea helburu duten proiektuak ez dira gutxi. Hala ere, eraldaketa hain termino lausoa izaki, analisi politikoa zehaztasunez egitea komeni da: jorratzen den edukiaz gain, hedabideen harreman sozial zehatzak aztertu behar dira, informazioa ekoiztea ahalbidetzen duen prozesu ekonomikoari eta barne antolaketa egiturei begiratu.\nLarrun honek ez du balio unibertsalik mahai gainean jartzeko bokaziorik, ezinezkoa da hori. Agerikoa da ez dagoela kazetaritza independentea egiteko modu bakarra. Komunitate eta proiektu bakoitzak bere bidea egiten du. Hala ere, badira garrantzia duten faktoreak, eta hauek identifikatzen laguntzeko ondorengo hedabideei laguntza eskatu diegu: Aiaraldea, Pikara Magazine, La Directa eta El Salto. Hedabideotan langileak dira jabe edo kooperatiba gisa antolatuta daude eta eraldaketa sozialaren aldeko hedabide gisa aurkezten dira.\nLa Directa, Herrialde Katalanak, 2006\nJabetza: Kooperatiba formula darabilte egitura juridiko gisa, beren baloreetara gehien hurbiltzen delako. Hedabidearen jabeak berau egin eta kontsumitzen dutenak dira. Kontsumo kooperatiba bat dira, hau da, asanbladetan botoen %51 harpidedunenak dira. Hedabide handietako akzionista edo jabeek sortzen dituzten botere harremanen kontrakoa praktikatzen dute, “pertsona bat, boto bat” filosofiarekin jabetza kolektiboa sustatuz.\nAntolaketa: Tradizio asanbleariotik datoz, ez dute ez nagusi ez sekzio bururik. Horizontaltasunetik lan egiten saiatzen diren koordinatzaileen figurak erabiltzen dituzte, sekzio eta espazioak dinamizatzeko. Hiru asanblada nagusi dituzte: asterokoa edukiez, hilerokoa antolaketaz eta urtean hiru aldiz kooperatibaren Asanblada Orokorrak, epe ertain-luzerako estrategiaz.\nEdukia: Agenda propioa mantentzen saiatzen dira. “Hedabide tradizionaletan ahotsik ez dutenei ahotsa ematea” dute beren funtzio nagusietako bat. Beren hitzetan, botere politikoak eta ekonomikoak eragin handia dute hedabideen agendetan, batzuetan zer den publikagarria eta zer ez zehaztuz. Kazetaritza behetik egiten dutela aldarrikatzen dute, zorroztasuna, datuen kontrastea eta lan periodistiko zintzoa eginez.\nPublizitatea: Hedabideek ez diote koskarik egiten jaten ematen dien eskuari. Zaila da hedabide batek zalantzan jartzea iragarle handi baten praktikak, oso garrantzizkoak zaizkion baliabideak ematen baititu. Ekonomia kooperatiboa eta ekimen sozialak dira iragarle nagusiak.\nFinantzaketa: Diru sarreren %75 harpidetzen bidez lortzen dute. Estatutuetan jasota dute publizitatearen sarrerak ezin duela %15 gainditu –egun %7 da–. Hedabide honetan ezin da edonor iragarri, era kolektiboan adostu dituzten kriterio etikoak bete behar dituzte iragarleek. Horrek dakar harpidetzen garrantzia ongi azaldu beharra.\nZabalkundea: Nahiz eta zarata handia izan, sare sozialekin kazetaritza kontra-hegemonikoak jende askorengana heltzeko aukera du. Dena den, adi ibili behar da sare sozialak esku gutxitan daudelako. Aldizkariaren banaketarako bolondresen sistema propioa antolatuta daukate.\nPikara magazine, Espainiako estatua 2010\nJabetza: Irakurleak hedabidearen jabe izatea baino, kontsumo taldeen eredua gustatzen zaie: kontsumitzaile taldeak agroekologian ari den produktore bati produktuengatik eta lanagatik ordaintzen dio, baina ez da horregatik bere lurraren edo enpresaren jabe. “Pikararen laguna” figura darabilte, urteko donazioa egitera konprometitzen diren irakurle taldea.\nAntolaketa: Hasieran egitura hierarkiko tradizionala ezarri bazuten ere, aldatzea erabaki zuten. Proiektua aurrera ateratzen ari ziren langileak koordinatzaile izango zirela erabaki zuten, denak maila eta soldata berarekin. Orain taldea hazten ari da eta galdera berriei erantzuna bilatzen ari dira. Erabakigune nagusia erredakzioa izango den eredu batera aldaketa egiten ari dira. Hedabide feminista gisa, hedabide batean zaintza erdigunean jartzea zer den lantzen ari dira, eta kideek egiten dituzten lan ikusezinak orekatzeko rolak sortu dituzte.\nEdukia: Agenda propioaren arabera lan egiten saiatzen dira, mugimendu feministari eta beste eragile sozial batzuei begira. Aktualitateko albisteak jorratzen badituzte ere, bestelako begirada bat eskaini asmoz egiten dute, baita gogoeta sustatzen duen kazetaritza patxadatsuagoa ere. Hedabide hegemonikoek biolentziaz egin duten normalizazioa, banalizazioa eta espektakularizazioaren aurrean, erresistentzia historiak eta bizitza alternatibak kontatzen dituzte.\nPublizitatea: Uko egin diote enpresa handien publizitateari, publizitate inbasiboari, publierreportajeei, dirua zuritzeko sortutako fundazioen finantzaketari, edo espekulatzaile handiei.\nFinantzaketa: Kapital propiorik edo inbertsore pribaturik ez dutenek, dirua jarriko duen komunitatea behar dute. Webgunea diseinatzeko erabili ziren 3.000 eurorekin eta mailegurik eskatu gabe sortu zuten hedabidea. Lehen lau urteetan militantziaz atera zuten aurrera, lortzen zituzten diru sarrerak kolaboratzaileei ordaintzeko baliatuz. Lan ez asalariatua normalizatuz, publikoki dirua eskatzeko zailtasunak mahai gainean jarri nahi izan dituzte. Kazetari gizonek errazagoa dute botere eta eragin guneetara heltzea, eta beren proiektuetarako babes ekonomikoa lortzea. Pikara Magazine-ko langileak hitzaldiak, tailerrak eta beste ematen ere ibiltzen dira, dirua lortzeko.\nParte-hartzea: Artikuluen iruzkinetan jendeak idazten zuen hasieran, baina gorroto mezuak eta spamagaatik kendu egin zuten. Orain foroa daukate, arrakasta handia du eta moderazioa errazagoa da. Espainiako Estatuko eta Hego Amerika mailako proiektu gisa jaio zenez, gaztelania da hizkuntza nagusia. Ondorengo hizkuntzetan ere informatzen dute: euskara, galegoa, katalana, noizbehinka aragoiera eta asturiera, zeinuen hizkuntza eta Irakurketa Erraza. Irakurleek artikuluak bidaltzean, hizkuntza horietan egin dezaketela iradokitzen diete.\nZabalkundea: Kezkatzen ditu Facebook eta Google gisako enpresekiko hedabideek duten dependentzia ia totalak. Nola hitz egin informazio burujabetzaz eta bere algoritmoen menpe izan? Zilegi da hedabide alternatibo batek Facebooki ordaintzea bere edukiak susta ditzan? Frustrantea da beti gai bertsuak biralizatzen direla ikustea, bestelako erresistentzia historioen aurrean. Email bidezko newsletterra sustatzen ari gara. Ikusgarritasuna lortu eta edukiak zabaltzeko, beste hedabideekin kolaborazioak dituzte. Blog bat dute eldiario.es-en, orri batzuk El Salto-n, telebista kate nagusietan informazio iturri gisa parte hartzen dute diskurtso feminista baliatuz.\nEl Salto, Espainiako Estatua, 2017\nJabetza: Hedabidea bazkide eta harpidedunena da. Espainiako Estatuan sakabanatutako 20 herri komunikabidek indarrak batuta sortu zuten. Enpresa handien finantzaziorik ez dute onartzen. Langileek beraiek jarri dituzte arauak, eta soldata bera dute denek. Horrelako erabakiekin eraldaketa soziala bultzatzen duten pertsonen ondoan egongo diren hedabideak nolakoak izan daitezkeen irudikatu nahi dute.\nPublizitatea: Ibex35eko iragarlerik ez dute onartzen. Eraldaketa nahi duten hedabideetan Telefónica iragar daitekeen galdetzen dute. Posible dela diote, baina hura gabe eginez gero, boteretik kanpo antolatzeko jendearen mugak non dauden aztertzen direla, baita kazetarien mugak non dauden ere, botere horren aurka informatzeko.\nAntolaketa: Informazio burujabetza bestelako lan harremanen eraldaketarekin lotua dago, edo egon behar luke. Beren hedabidean ezinbestekoa da berdin baloratzea bazkideen fidelizazioan ari diren lankideak, administraziokoak edo erreportajeetan sinadura jartzen dutenak, eta erredakzioetan nagusitu den klasismoari aurre egin nahi diote. Lurraldeka ere antolatuta daude eta Hego Euskal Herriko edizioak Hordago du izena.\nEdukia: Hedabideek zabaltzen duten informazioa ezinbestekoa da boterean daudenak hor mantentzeko. Gizartea antolatzeko balio du, narratiba eta problematika berriak sartzeko balio du, batzuetan problema errealak desbideratuz. Bezerokeriaren logikatik banatzen duten publizitate instituzionalak eragotzi egiten du hedabideen arteko konpetentzia librean.\nInformazio burujabetza: Facebook, Atresmedia edo Google-en morroi ez izatea eta datu propioak kudeatzea da helburua. Azken hauteskundeetan okupazioaren aurkako diskurtsoa gailendu da etxe kaleratzeen aurkakoaren aurrean. Badakigu nor ateratzen den garaile horrela. Inposatu dizkiguten pentsamendu markoei uko egitea ere bada informazio burujabetza. Etxekaleratzeez egunkarietan ez bada asko hitz egiten, ez ahaztu, bankuenak dira.\nAiaraldea, Aiaraldea, 2010\nJabetza: Kooperatiba da. Langile eta bazkide diren komunitateko kideena da.\nFinantzaketa: Jabego komunitario edo kooperatiboa bada ere, erakunde eta enpresen dirua jasotzen dutenez publizitate edo babesletza bidez, lan kritikoaren eta eragile hauekin izan daitezkeen gatazken artean marra non jarri neurtzen ibiltzen dira. Hala ere, hedabidea ahalik eta askeen izaten saiatzen da arlo ekonomikoan eta informazioa jorratzeko orduan.\nAntolaketa: Nahiko horizontala da eta kazetariek zuzendariaren, gainerako lankideen eta komunitatearen aurrean erantzuten dute. Kazetarien lanaz gain, boluntario sarea daukate hedabidearen inguruan antolatuta, bai banaketarako edo informazio iturri gisa erabiliz.\nEdukia: Tokiko hedabide dira. Euskaltzaletasuna, feminismoa, eradaldaketa eta kulturartekotasuna bultzatzen dituen ildo editoriala dute. Gai horiek jorratzen dituzten eragileen jarraipena egiten dute, baina balore horiek beren informazioetan ere transbertsalki islatzen saiatzen dira.\nARGIA, Euskal Herria, 1919\nJabetza: SAL enpresa egitura du eta langileak –eta Ametzagaiña taldeko enpresak ehuneko txikian– dira enpresaren jabe. Hedabide gisa zer ildo jarraitu, zertan inbertitu, egoera jakinetan nola jokatu erabakitzeko, bazkideen artean hartzen dira erabakiak. “Pertsona bat, boto bat” da filosofia, baina kontsentsua bilatzen da erabakietarako.\nAntolaketa: Barne egiturak horizontaltzeko prozesuan sakondu da azken urteetan. Soldata bera ezarri zen, ardura banaketarekin batera. Langileak sekzioka antolatuta egoteaz gain –erredakzioa, salmenta, administrazioa–, enpresa guztiari dagozkion lanak egiteko lantaldeka ere antolatuta daude. Lantalde bakoitzean hiru sekzioak daude, ikuspegi osoa izan dezan espazio bakoitzak. Lana bizimoduan integratuta ulertzen dute. Praktikan bizitza eta zaintza erdigunean jartzeko moduak bilatzen ari dira, sexuaren araberako lan banaketari aurre egiteko. Ildo editoriala ez dela soilik hedabide batek zer kontatzen duen sinetsita, lanaren esparruko praktikengan arreta handia jartzen da.\nEdukia: Baloreei loturiko ildoa du, ez alderdi politiko, eragile edo bestelako botereguneen araberakoa. Agenda propioa izaten saiatzen da, iturri propioekin eta gizarte honen eraldaketan lanean ari diren eragile sozial eta kulturalekin harremanetan.\nLizentzia librea: Sortutako guztia lizentzia libreekin zabaltzen du, helburua edukien zabalkundea baita. Herri hedabideen artean edukiak partekatu eta hizkuntz komunitate gisa indarrak biderkatzeko aukera Copyleft lizentziek ematen dutela defendatzen du.\nFinantzaketa: Komunitatearen babes ekonomikoa da sarrera nagusia. Proiektua ekonomikoki eusteko, produktuak ateratzen dira, dibertsifikazioa landuz etengabe. Euskararen normalizazioan egiten duen lanagatik legez dagozkion diru-laguntzak jasotzen ditu, eta horrez gain, publizitate instituzionalari dagokionez, Euskal Herriko erakundeek egiten duten banaketak kaltetuetako bat da.\nKanal hauetan artxibatua: Kazetaritza | Burujabetza | ARGIA


Gaurtik aurrera, Elorsoro kiroldegian kokatuta dagoen zerbitzua martxan da\nAbittu jarduera fisikorako orientazio zerbitzua martxan jarri du Oiartzungo Udalak, Eusko Jaurlaritzaren Mugiment ekimenaren eta Gipuzkoako Foru Aldundiko Kirol sailaren laguntzarekin.\nBizitza osasuntsurako aholkularitza eskainiko die Abittuk herritarrei. Zerbitzua Elorsoro kiroldegian kokatuko da eta astelehenetik ostegunera, 09:00etatik 11:00etara, Mikel Lopez orientatzailea arduratuko da aholkuak, irizpideak, informazioa eta bestelakoak bideratzeaz.\nGaurtik aurrera martxan dago Abittu zerbitzua. Hitzordua 943 49 25 52 telefonora deituta edo abittu@oiartzun.org-ra idatzita eskatu daiteke.\nEneritz Arbelaitz alkateordeak azaldu duenez, "jarduera fisikoa egiten ez duten herritarrei bideratutako zerbitzua da, aktibo bihur daitezen eta jarduera fisikoaren bidez euren bizi kalitatea hobetu dezaten: jarduera fisikoa osasunerako positiboa izateaz gain, sozializaziorako tresna ere bada".\nIñaki Iturriotz Gipuzkoako Foru Aldundiko Kirol zuzendariak emandako datuen arabera, "gipuzkoarren lautik bat ez da iristen bizi osasungarrirako aholkatutako jarduera fisikoa egitera". Sedentarismoari aurre egiteko erakundeen arteko elkarlanaren garrantzia azpimarratu du Iturriotzek.\nAbittu kirol zerbitzuaren onuradun izan daitezkeenak identifikatzeko Oiartzungo eragileekin sare bat osatzea da helburua, Ion Treku Oiartzungo Kirol teknikariak azaldu duenez. Horrela, udaletxeko sail ezberdinen, anbulatorioaren, ikastetxeen edota kiroldegiaren arteko elkarlana bultzatuko da. Orientazio zerbitzuak herritarra artatu, haren egoera baloratu eta beharrak identifikatu ondoren, Oiartzungo baliabideen eta aukeren arabera gomendio pertsonalizatuak emango zaizkio erabiltzaileari.\nAste honetan bertan, Kirol Astearen baitan, Txarako zirkuitu bio-osasungarria erabiltzen ikasteko tailerra eskainiko du Abittuk (asteartea, hilak 13, 10:00etan eta 17:00etan; osteguna, hilak 15, ordu berean).


Nola bidali WhatsApp mezu bat kontaktuetan zenbakia gehitu gabe Androidea\nGustatu edo ez gustatu, WhatsApp mezuak munduko komunikazio metodo erabiliena bihurtu dira, telefono deiak ere gaindituz eta jende askoren elkarreragin soziala murriztuz, epe luzera sor dezakeena. bizitza errealean komunikazio arazoak hainbat ikerketaren arabera.\nWhatsAppek gure eskura jartzen duen eta erabiltzaile askok ezagutzen ez duten funtzioetako bat WhatsApp mezua bidaltzeko aukera da gure agendan telefono zenbakia gehitu gabe. Horrela saihestuko dugu bete gure kontaktu zerrenda kopurua behin bakarrik erabiliko dugun kopurua (kasu gehienetan).\nBaina horrez gain, metodo bikaina ere bada gorde gure pribatutasuna. Erabiltzaile gehienek aplikazioa konfiguratzen dugu, agendan gordetako kontaktuek soilik izan dezaten gure datuetara sarbidea, hala nola, azken konexioaren data, profileko argazkiak eta Egoera atalean erakusten dugun testua. , besteak beste.\nEdozein arrazoi dela eta, nola jakin nahi baduzu bidali WhatsApp mezua telefono zenbakia gorde gabe zure gailu mugikorraren agenda, hona hemen jarraitu beharreko pausoak:\n1 WhatsApp APIaren bidez\n2 Hirugarrenen aplikazioekin\n2.1 Mezu erraza\n2.3 Wsp kontaktuak gehitu gabe\n3 Ordenagailu batetik\nWhatsApp APIaren bidez\nLasai, irakurtzen jarrai dezakezu arazorik gabe API bat zer den ez dakizun arren, nola funtzionatzen duen eta zertarako balio duen. WhatsApp-ek, beste aplikazio askok bezala, garatzaileen eta erabiltzaileen eskura jartzen ditu ekintzak burutzeko elementuak.\nWhatsApp APIa telefono zenbakirik gehitu gabe mezuak bidaltzeko ahalegin txiki bat eskatzen du hori, ohitu ondoren, ia automatikoki egiten dugula. Esan gabe doa WhatsApp aplikazioa gailuan instalatu behar dela (agerikoa dirudien arren, erabiltzaile askok ez dute hori uste).\nEgin behar dugun lehen urratsa sarbidea da gure arakatzailea eta sartu URL hau ataza-barran\nTelefono zenbakia esaten duen lekuan behar dugu idatzi telefono zenbakia horri WhatsApp mezua bidali nahi diogu, herrialdearen kodea barne baina + ikurrik gabe.\nAdib.Nazioarteko aurrizkia 1 duen eta (555) 555 5555 zenbakia duen Estatu Batuetako telefono zenbaki batera WhatsApp mezu bat bidali nahi badugu idatziko dugu:\nWeb helbide hau leiho bat irekiko du WhatsApp-en koloreekin eta non egin klik egin behar dugu Mezuan. Jarraian, WhatsApp telefono zenbakia hartzailearekin irekiko da eta bertan mezua idatzi besterik ez dugu egin behar.\nHelbide hori nahi dugun bakoitzean idatzi beharrik ez izateko bidali mezu bat telefono zenbaki batera hori ez dago gure agendan gordeta, gure arakatzailearen laster-marketan gorde behar dugu.\nEragiketa bera egin nahi dugun hurrengo aldian, besterik ez dugu egin behar editatu URLa telefono zenbakia ordezkatuz WhatsApp-en bidez harremanetan jarri nahi dugun telefono zenbakiaren bidez gure telefono-liburuan telefono zenbakia gorde gabe.\nDenek erabil dezaketen API publikoa izanik, asko garatzen duten garatzaileak dira aprobetxatu funtzionalitate hau erabiltzaileari prozesu hau askoz modu errazago, azkarrago eta erosoago batean egitea ahalbidetzen diguten Play Store dendan aplikazioak abiaraztea.\nWhatsApp APIa aprobetxatzen dutela kontuan hartuta, zein publikoa eta doakoa da, egin behar dugun lehenengo gauza ordaintzen diren aplikazio guztiak baztertzea da, iragarkiekin doako aplikazioek funtzionalitate bera eskainiko digute euro bakar bat ere ordaindu beharrik izan gabe.\nErraza mezua WhatsApp mezuak gure kontaktu zerrendan gordeta ez dugun telefono zenbaki batera bidaltzeko aukera ematen digun aplikazio bat da. EZ du inolako publizitate motarik sartzen, beraz, kontuan hartu beharreko aukerarik onenetarikoa da.\nAplikazioa ireki ondoren, nahikoa dugu itsatsi edo idatzi telefono zenbakia horri mezua bidali nahi diogu eta WhatsApp-en Hasi txata botoian klik egin. Automatikoki, WhatsApp elkarrizketa hasteko adierazitako telefono zenbakiarekin irekiko da.\ngaratzailea: Kontaktuak Mezuak Aplikazioak\nWhatsDirecto Play dendan eskuragarri dagoen beste aplikazio bat da, WhatsApp mezuak bidaltzeko aukera ematen diguna kontaktuen liburuan telefono zenbakia gorde gabe. ez du publizitatea barne.\nAplikazioan telefono zenbakia herrialdearen aurrizkirik gabe kopiatu edo sartu dugunean, egin klik zenbakiaren aurrean agertzen den goitibeherako koadroan eta hautatu telefono zenbakia dagoen herrialdea eta egin klik gainean Hasi elkarrizketa.\nWhatsDirecto - Txateatu zenbakia gorde gabe\ngaratzailea: Crazy Developers tk\nWsp kontaktuak gehitu gabe\nGure agendan gordeta ez dugun telefono zenbaki batera WhatsApp mezuak bidaltzerakoan kontuan hartu beharreko beste aukera interesgarria Wsp da kontaktuak gehitu gabe, iragarkiak dituen doako aplikazioa.\nBeste aplikazio batzuek ez bezala, ez da aurrizkia sartu beharrik Telefono zenbakiaren ondoan dagoen herrialdean, telefono zenbakia itsatsi edo idazten dugun laukitxoaren aurrean agertzen den goitibeherako zerrendan hautatu behar dugu.\nWsp Kontaktuak gehitu gabe - Egin klik Txateatzeko\nGero eta enpresa gehiago hasi dira WhatsApp Negozioak bezeroen arteko komunikazio metodo gisa hartzen. Prozesu hau smartphone batetik burutzea ez da ez erosoa ez azkarra, batez ere sortu beharreko elkarrizketa kopurua oso handia denean.\nZorionez, WhatsApp API honek edozein mahaigaineko arakatzailerekin funtzionatzen du, betiere WhatsApp Weba erabiltzeko erabiltzen dugun arakatzaile bera bada. Jarraitu beharreko metodoa berdina da, idatzi lehenengo atalean adierazi dudan helbidea.\nSartu tekla sakatzerakoan, nabigatzaileak aplikazioa instalatuta ez dugula hautemango du eta WhatsApp Weba erabiltzera gonbidatuko gaitu. WhatsApp Webean klik egitean, WhatsApp-en web bertsioa automatikoki irekiko da URLan sartu dugun telefono zenbakiarekin.\nArtikuluaren bide osoa: Androidea » Tutoretzak » Nola bidali mezu bat WhatsApp-etik kontaktuetan zenbakia gehitu gabe\nHAYLOU LS05S, berrikuspena, prezioa eta abantailak\nLortu Poco M3 Pro preziorik onenean merkaturatze promozio honekin


Larunbatean Coruñan abian jarri ziren Euskotren eta Eusko Label ligetako estropada guztiak ETB1en, Euskadi Irratian, Radio Euskadin eta eitb.eus-en jarraitu ahal izango ditugu zuzenean.\nIbon Gaztañazpi, Sara Gandara eta Mikel Olazabal. Irudia: EITB Media\nUztailaren 3an jarri ziren abian Coruñan euskal traineruen lehen mailako bi ligak, Euskotren (emakumeak) eta Eusko Label (gizonak), eta EITB ikus-entzunezko taldeko hedabideak denboraldi osoaren lekuko izango dira. Bi liga nagusietako estropada guztiak zuzenean jarraitu ahal izango dira ETB1en, Euskadi Irratian, Radio Euskadin eta eitb.eus-en, baita Euskadiko Txapelketa eta Donostiako Bandera ere.\n25 emanaldi, zuzenean, ETB1en eta eitb.eus-en\nCoruñako Bandera izan da lehen proba: uztailaren 3an, larunbatean, lehen jardunaldia, eta uztailaren 4an, igandean, bigarrena. Uztailaren 10ean, Donostiarra Kaiarriba Bandera jokatuko da, eta uztailaren 11n, Zierbenan, Petronor Bandera.\nBi liga nagusietako beste bost estropada eskainiko dira uztailean: Orioko Bandera, hilaren 17an; Getxoko Bandera, hilaren 18an; Caixabank Bandera, Castro Urdialesetik, uztailaren 24an; El Correo Bandera, Lekeitiotik, hilaren 25ean, eta Bilboko Bandera, hilaren 31an. Tartean, uztailaren 21ean, Euskadiko Txapelketa eskainiko da Lekeitiotik.\nAbuztuan zortzi bandera jokatuko dira. Horietako bitan, Santurtziko Ikurrina (hilaren 1ean) eta Zarauzko Ikurrina (14ean lehen jardunaldia eta 15ean bigarrena), emakume zein gizonak arituko dira lehian. Gainerakoetan, berriz, gizonezkoak bakarrik: Barbanza Arousa Bandera (7), Boiroko Bandera (8), Ondarroako Bandera (21), Hondarribiko Bandera (22), Areseko Bandera (28) eta Moañako Bandera (29).\nIraileko lehen bi igandeetan (5 eta 12) Donostiako Bandera izango da ikusgai, eta aurretik, sailkatze estropada ere bai: hilaren 1ean emakumeena eta 2an gizonezkoena.\nBermeoko Ikurrinak (irailaren 18an) eta El Corte Inglés Banderak (irailaren 19an) itxiko dute denboraldia. Egun horietan jokatuko dira play-offak ere.\nArrauna Euskadi Irratian eta Radio Euskadin\nManu Maritxalar da Euskadi Irratiko arraun emankizunetako gidaria eta Patxi Egurrola adituaren laguntza izaten du zuzenekoetan. Horrez gain, arrauna ardatz duen "Tortartean" irratsaioa gidatzen du ostiraletan eta astelehenetan 22:00etan, eta larunbat eta igandetan 23:00etan.\nRadio Euskadiko estropadetako lan-taldea Asier Kareaga kazetariak eta Mikel Ojeda adituak osatzen dute.


Kukai: Gelajauziak — dantzan.eus\nHemen zaude: Hasiera › Agenda › Kukai: Gelajauziak\nDonostia, San Telmo\nLan berri honek Nestor Basterretxearen Akelarre obra du ardatz eta Cesc Gelabert koreografo famatuaren eskutik, Kukai dantza konpainiak maiatzan hasi eta irailan bukatuko den biraren entseguak San Telmo Museoan egingo ditu.\nNestor Basterretxearen Akelarre obra, Cosmogónica seriearen lehenengoa, erreproduzitu da tamaina handiago batean, 3,5 metro luze hain zuzen, eta horren inguruan egiten dute dantza Errenteriatik datozen Kukaiko dantzariek. Obra honen esanahia, musika eta jantziekin uztartzen da, euskal mitologiaren kondaira eta pertsonaietan oinarritzen baita beste elementuak bezalaxe.\nSan Telmo Museoko pase eta entseguez gain, iraila bitartean egingo dute estatu mailako bira Gelajauziak ikuskizunarekin. Estreinaldia maiatzaren 16an izango da Leioan, 21:30etan Umore Azokarekin bat eginez, eta hortik aurrera, Hondarribia, Valladolid, Iparraldea, Azpeitia, Bartzelona eta Gipuzkoako beste herri askotatik ibiliko dira ikuskizuna aurkezten.


Urretxuko Udalak elurrari aurre egiteko hartu dituen neurriak - Goierriko Hitza : Goierriko Hitza\nUrretxuko Udalak elurrari aurre egiteko hartu dituen neurriak\nUrretxuko Udalak hainbat neurri hartu ditu iragarrita dagoen elurteak ahalik eta arazo gutxien sor ditzan. Brigadak kaleak garbituko ditu, baina aurten ere auzolana beharrezko ikusi da. Udaltzaingoaren egoitzan palak egongo\nThe post Urretxuko Udalak elurrari aurre egiteko hartu dituen neurriak appeared first on Otamotz.\nUrretxuko Udalak hainbat neurri hartu ditu iragarrita dagoen elurteak ahalik eta arazo gutxien sor ditzan. Brigadak kaleak garbituko ditu, baina aurten ere auzolana beharrezko ikusi da. Udaltzaingoaren egoitzan palak egongo dira eskuragarri eta, gainera, herriko hamar tokitan gatz edukiontziak jarri dituzte herritarren eskura: Labeaga 33ko atzealdean (BM inguruan), Gernikako Arbola plazaren sarreran, Iparragirre 56en (Matxinporta-Barrenkale bidegurutzean), Nekolalden (Altamira bidean), Elizalden (Santa Barbara auzoaren azpiko aparkalekuan), Labeagatik Mundo Mejorrera doan bidean (Sorginzulo parean), Mundo Mejorren (goialdean), Labeaga 52n, Pagoetan hasieran eta Mugitegiko B bidean (taberna ondoan). Laguntza behar izanez gero, udaltzaingora dei daiteke: 943 03 80 85. The post Urretxuko Udalak elurrari aurre egiteko hartu dituen neurriak appeared first on Otamotz.


[Galeria] Trikitilariek giro polita jarri dute Kontzejupean : Oarsoaldeko Hitza\n[Galeria] Trikitilariek giro polita jarri dute Kontzejupean\nIrungo Kontserbatorioko eta Auntxa Trikitixa eskolaren arteko elkartruke jaialdia egingo dute Oiartzunen. Hainbat estilo jorratu dituzte.\nPasa den igandean, Auntxa trikiti eskolako eta Irungo Kontserbatorioko ikasleek elkartruke festa egin zuten Oiartzungo Kontzejupean. Giro polita jarri zuten, eta Korrontzi, Kepa Junkera, Gozategi, Laja, Esne Beltza edo Flaco Jimenezen abestiez gain, betidanik musikariek eskaini dituzten fandango eta arin-arinak eskainiko dituzte.\nHona hemen ikasleen emanaldien argazki sorta bat.\nTrikiti jaialdia Oiartzunen


Mende bat gozogintza lanetan | Bloga | Pastelería Eceiza\nGozogintzan mendea betetzear da Eceiza. Ibilbide luze horretan, badira gure izena eta izana islatzen dituzten dozenaka istorio eta pasadizo. Txoko honetan, gure jarduna barrutik ezagutzeko aukera izango duzu.\nTolosa Goxua, gozoaren azoka berezia\nUrriaren 26an, larunbata, gozogintzaren azoka berezia ospatuko da Tolosan, milaka pertsona erakartzen dituen festa. Tolosa Goxua azokaren 26. edizioan 24 gozotegi bilduko dira goiz osoan zehar. Orotariko gozo artisauak ikusi, dastatu eta erosi ahalko dira: tartak, pastelak, bizkotxoak, pastak, txokolateak,...\nGozogintza artisauaren balioak, obradoretik ikasgeletara\nUrriaren bukaeran ospatuko den Tolosa Goxua, gozoaren azoka bereziaren aitzakian, Eceiza Gozotegia ikastetxeetan izan da, Tolosako gozogintza artisaua ezagutarazteko hitzaldi bat eskaintzen. Javi Eceiza Herrikide Ikastetxean izan da, eta laugarren mailako ikasleei herriko gozotegien obradoreetako egunerokoa zelakoa den azaldu die....\nMiguel Olasagasti gozotegia, dena hasi zen lekua\nEceiza Gozotegiak 1924. urtean ireki zituen bere ateak, Rondilla kalean. Aurrez, beste zenbait lekutan ikasten ibili zen Nicolás Eceiza. Eceizaren obradoren erabiltzen den errezeta zahar bat Tolosa beti izan da gozotegi onenen gotorleku. Makina bat zeuden duela ia mende bat,...\nTartak argazkiekin: nola egiten ditugu?\nBezero bakoitzaren gustura ere egiten ditugu tartak Eceiza Gozotegian. Jarraian azalduko dizuegu nola egiten ditugun argazkidun tartak. Foto del Tolosa CF, sobre una tarta de crema y yema. Modu asko daude tartak pertsonalizatzeko. Horietako bat tarta gainean argazki bat jartzearena...\nEsne-gaina eta Chantillya. Zein da ezberdintasuna?\nEceiza Gozotegia aditu da bonbak egiten. Hiru motatakoak egiten ditugu obradorean: kremazkoak, natazkoak eta Chantilly delako kremadunak. Tolosaldean, oro har, ezagunak dira Chantilly kremazko bonbak, baina eskualdetik kanpo ez dira horrek ohikoak. Askok, ordea, ez dute azken bi hauen arteko...\nSan Blas opilak: nondik dator ohitura?\nOtsailaren 3an ospatzen da San Blas eguna. Urte sasoi horretan ohikoa izaten da San Blas opilak eta erroskilak egitea. Baina zergatik? San Blas, ito arte hartu arnas dio esaera zaharrak. Izan ere, ohitura zaharren arabera, eztarriko mina ekiditearekin lotzen zen...\nTolosako Teila eta Zigarrotxoen jatorri bitxia\nTolosako Teila eta Zigarrotxoak ezagunak dira oso. Otordu baten amaierarako edota kafe bero baten osagarri bikainak dira. Zaporea eta testura berebizikoak dira, ezagunak munduko txoko askotan. Baina, ba ote dakigu euskal postre hauen benetako jatorria? Hamarkada batzuk atzera egin behar...


Porno hegemonikoa deseraikitzen | begiradak | GAUR8 - mila leiho zabalik\nPorno hegemonikoa deseraikitzen\nSexuak tabua izaten jarraitzen du, baina, hala ere, pornografia ugari kontsumitzen dugu. Eta nahiz eta pornoan inoiz baino aniztasun gehiago egon, jendarteak, batez ere, betikoa kontsumitzen jarraitzen du: porno heteronormatiboa eta androzentrista. Gehien egiten dena da, demanda handiena duelako eta gizartearen isla delako. Sozietate kontserbadore batean bizi gara, eta, sexualitateari dagokionez, ugalketa paradigma matxista nagusitzen da. Ondorioz, sexualitate maskulinoa protagonista bakarra da pornografian eta eszena oro sarketan eta zakilean zentratzen dira. Helburua gizonen eszitazioa, gozamena eta asebetetzea dira. Sexualitate femeninoa desagertuta dago eta emakumeak gizonen zerbitzura daude.\nLehendabizi, pornoa, produktu kultural gisa, fikzioa da. Hots, fantasia bat irudikatzen dute, tranpa eta trukoz betetakoa. Bertan agertzen direnak aktoreak eta modelok dira, ez pertsona errealak. Goitik behera depilatzen eta makillatzen dituzte eta gorputz normatiboak dituzte. Esku eta aho txikiak dituzten emakumeak eta zakil izugarri handiak dituzten gizonak aukeratzen dituzte. Haziaren eiakulazioetarako koko esnea erabiltzen dute eta bost minutuko eszena bat grabatzeko orduak ematen dituzte. Beraz, arazoa ez da pornoa ikustea, inolako filtro kritikorik gabe berau sinestea baizik. Izan ere, irreala da. Horregatik, sexu harreman heterosexualen inguruan espektatiba eta beharrizan faltsuak eraikitzen dira, baita konplexuak ere.\nGainera, nahiz eta emakumezkoen eta gizonezkoen sexualitatea diferentea izan, berdina bezala eta desparekotasunez josita agertzen da. Hala nola, emakumeak eta gizonak aldi berean eszitatzen dira, gizonek gogoko dituzten jarrera eta jokabideekin. Zakila prest dagoenean sarketa egiten da eta gizonek eiakulatzen dutenean eszena amaitzen da. Ez da kontuan hartzen emakumeak erabat eszitatuta dauden ala ez penetraziorako; nahikoa da koitoan oihuka azaltzen badira. Horrekin batera, egoera umiliagarrian eta menderatu gisa, soilik emakumea irudikatzen da. Baina fantasiak ez dira desioekin nahastu behar. Egoerekin fantaseatzeak ez du esan nahi errealitatean hori egin nahi dugunik. Laburtuz, porno hegemonikoa gizonek egina eta gizonentzat egina dago.\nHorrez gain, sentsazioak probokatzea baino, eszitazioa bakarrik bilatzen da. Begirada maskulinoarentzat diseinatuta dauden gidoiak dira; beraz, ez daude oso elaboratuak. Ez baitira beharrezkoak testuinguruak ezta elkarrizketak, denak morbosoak direlako. Eta irudi guztiak esplizituak dira, ez dago imajinaziorako batere lekurik. Erotismoak eta sentsualitateak protagonismoa galdu dute, iradokitzea baino exekutatzea garrantzitsuagoa bihurtu baita. Arazoa ez da pornoak eszitatzea, baizik eta, orokorrean, pornografia hegemonikoak gizonak bakarrik eszitatzen dituela, ez duelako emakumeen sexualitatearen aberastasuna aintzat hartzen.\nBukatzeko, argi dago pornoa ez dela pedagogikoa, baina sexu pedagogiarako berau lantzea beharrezkoa da. Pornografia mota asko daude, sexualitatea adierazteko eta disfrutatzeko askotariko ereduak aurkezten dituztenak, hain zuzen. Hortaz, pornoa iraultzailea eta urratzailea ere izan daiteke. Funtsean, pornoa debekatu beharrean, deseraiki egin behar dugu eta merkatuan dauden askotariko alternatibak ezagutarazi. •


Altsasun Urbasa aldera jo nuen, animoa hankapean nuela. Bertara daraman errepide estuan, ez nuen komeni bezainbat arreta ipini, eta gutxigatik ez nituen aurrez jo bi kotxe. Bozinaka erantzun zidaten biek, luze. Badakit animoa hain grixa izateko arrazoia, oraingo honetan, ez zala oso kabala. Ez zitzaidala gustatu ispiluan ikusi nuena, kontu erabat estetikoa, baina, sakoneko zerbait ere izango zan, beste arrazoiren bat, ba al dakit nik zer nuen jun dan ostegunean.\nEguraldi hotza zegoen, grixa. Iluntzera zihoan Pilatos-en balkoi ondoko aparkalekuan. Hiru kotxe baino ez zeuden, nereaz gainera. Gizon edadetu bat gogoratzen det, zakur bat Land-Rover barrenera sartzeko ahaleginetan, eta bikote gazte bat ere bai, kotxearen kontra, zirriak egiten – besterik ez nuen behar oraindik bakarrago sentitzeko, bikote zoriontsu bat -.\nAulkia etzan nuen, negargurea eztarrian gora etorri ahala; eta kotxearen sapaiari begira geratu nintzen, haizeak kotxea astintzen zuela. Loak segituan hartu ninduen, ez baitet lo geratu aurretiko ezer gogoratzen.\nEsnatzea bai, hura ondo gogoratzen det.\nKotxearen atzeko ateetako bat B A M.\nEta sudurrean gora abiatuta, nere burmuinaren bildur-neurona guztiak dardarez jarri zituen usain bat, oso sarkorra, sarkorregia. Ozpin usaina, baina ezta guztiz desatsegina ere; desodorante batez nahastuta bezela, edo…\nDana ilun. Kanpoan barruan baino ilunago. Eskuak dardar batean, arnasestu batean, giltza jartzea asmatu nuen, bigarrengoan hala ere. Asmatu beharko nuen, kotxearen ate guztiak itxiko banituen. Goazen, goazen! Ziztu bizian abiatu nintzen handik, zulo bat edo, muino bat joz. Ez dakit zer izan zan, argiak geroago piztu nituen.\nSegundu batzu baino ez ziren pasa. Azeleragailua erabat zapalduta…\nEta kotxe barrenean badago?\nFrenoa sakatu nuen nere indar guztiz. Irristatzen jun zan kotxea, okertuta, erabat gelditu zan arte.\nIsilik geratu nintzen…\nAhal nuen isilen.\nHan ez zegoen inor.\nAseguru-etxetik pasa behar det bazkal aurretik, galdetzera, arrisku orotako poliza daukat eta, ea lapurtu didaten lasaitasuna baloratzera, peritua noiz datorren.


ELAk eta LABek «erabat» gaitzetsi dute Espainiako errege-erreginen bisita | Gizartea | Berria\nELAk eta LABek «erabat» gaitzetsi dute Espainiako errege-erreginen bisita\nSalatu dute monarkia «zuritzeko» baliatzen ari direla osasun krisia. Navarra Suma eta PSN ez beste alderdiek ez dute ontzat jo bisita\nMakina bat herritar elkartu zen atzoko elkarretaratzean. IDOIA ZABALETA / FOKU Tamaina handiagoan ikusi\nAzken asteetan hainbat informazio kaleratu dira egungo Espainiako erregearen aitaren, Juan Carlos Borboikoaren, irregulartasunen gainean. Polemikaren erdian, Felipe VI.a eta Letizia Ortiz Espainiako errege-erreginak Euskal Herrian izan ziren atzo, Zizur Txikian (Nafarroa), Aspace elkartearen eguneko zentroan. Kanpoan, ELAk eta LABek deituta, herritar ugarik txistuka hartu zituzten, eta protesta egin zuten irmo, «erabateko gaitzespena» adierazteko. «Ez dira ongi etorriak», nabarmendu zuten Imanol Pascualek eta Imanol Karrerak, ELA eta LABeko Nafarroako koordinatzaileek. Gogorarazi zuten «enegarren ustelkeria kasuaren ondotik» osasun krisia eta gizarte larrialdia erabiltzen ari direla «monarkia zuritzeko». «Onartezina eta zitala» deritzote asmo horri.\nProtesta egin zuten tokian, guardia zibil ugari izan ziren. ELA eta LABeko ordezkariek azpimarratu zuten langileek ez dutela halako bisitarik behar. «Ez da kasualitatea Espainiako erregeak Nafarroara etortzen direnean enpresaburu nafarrek gonbidatuta etortzea edo aukera baliatzea enpresaren bat bisitatzeko. Batzuek menekoak nahi dituzte, eta besteek, esklaboak». Gaineratu zuten Franco hil eta bi egunera berrezarri zela monarkia, eta erregearen bortxaezintasuna duela zutarrietako bat.\nParlamentuan, taldeak Felipe VI.aren bisitaz aritu ziren. Navarra Sumak eta PSNk babestu egin zuten. «Lasaitasuna eta normaltasuna» gailendu zirela nabarmendu zuen PSNko Ramon Alzorrizek. Alta, gainerako parlamentu taldeek ez zuten ontzat jo bisita.


Unibertsitateak - EOIDNA\nHezkuntza Departamentuak, Bigarren Hezkuntzako ikasleek atzerriko hizkuntzetan lortzen duten gaitasun-maila aintzat hartuta, egokitzat jotzen du unibertsitate-ikasleek goi-mailako ziurtagiri ofizialak lortzea, batez ere C1 mailakoa, hizkuntza menderatzen dutelako eta lan-arlorako garrantzitsua delako.\nHezkuntza Departamentuak, NUHEOren bidez, alemanezko, euskarazko, frantsesezko eta ingelesezko B2 eta C1 mailen ziurtagiriak lortzea errazten die Nafarroako Unibertsitate Publikoko eta Nafarroako Unibertsitateko ikasleei.\nPrograma horretan parte hartzen duten bi unibertsitateetako ikasleei bermatuko zaie bi deialditara aurkezteko eskubidea (bat ohikoa eta bestea ezohikoa), ikasturte bakoitzean, eta Nafarroako hizkuntza-eskola ofizialetako ziurtatze-probekin bat eginen dute bai datei dagokienez, bai formari dagokionez.\nNafarroako Urrutiko Hizkuntza Eskola Ofizialak arreta pertsonalizatua emanen die matrikulatutako ikasleei.\nNUHEOk unibertsitateekin batera koordinatuko ditu matrikulari, eta proben koordinazio eta aplikazioari dagozkien aferak.\nNafarroako Unibertsitate Publikoan edo Nafarroako Unibertsitatean matrikulatuta egotea.\nB2 MAILA AURRERATUAN SARTZEKO\nHizkuntza Eskola Ofizial baten edo haren baliokidea den erakunde baten B1 mailako ziurtagiria (ziurtagiria NUHEOn lortu badu, ez da aurkeztu behar).\nALTEk onartutako B1 mailari dagokion hizkuntza-gaitasunaren ziurtagiria:\nPET (University of Cambridge)\nIELTS 3.5-4.5eko ziurtagiria (British Council)\nTOEFL 57ko ziurtagiria (ETS)\nC1 MAILA AURRERATUAN SARTZEKO\nHizkuntza Eskola Ofizial baten edo haren baliokidea den erakunde baten B2 mailako ziurtagiria (ziurtagiria NUHEOn lortu badu, ez da aurkeztu behar).\nALTEk onartutako B2 mailari dagokion hizkuntza-gaitasunaren ziurtagiria:\nIELTS 5.0-6.0-eko ziurtagiria (British Council)\nTOEFL 87ko ziurtagiria (ETS)\nBere hizkuntza-biografiarengatik (dagokion hizkuntza-ikaskuntza berezia) ikasle batek maila altuagoko ziurtagiri bat lor dezakeela erakusten badu, B2 eta C1 mailen ziurtagiriak eskuratzeko aukera izanen du alemanez, euskaraz, frantsesez eta ingelesez.\nIngeles Departamentuari jakinarazi eta gero, Egokitzapen Aurreratuak lor ditzakeen ikasleak dagokion mailako matrikula egin beharko du modu orokorrean ezarritakoaren arabera.\n2021ko urriaren 1etik azaroaren 5era\nMATRIKULA ETA ORDAINKETA\nProzesu guztia ON LINE eginen da.\nMatrikulan erantsi beharreko dokumentazioa\nBerak lortu nahi duenaren aurreko mailari dagokion titulua (NUHEOn lortu badu, aski izanen da baduela adieraztea).\nUnibertsitatean edo Goi Mailako Zentroan egiten ari den ikasturteko matrikularen kopia.\nHizkuntza bakoitzean, behin bakarrik errepikatu ahal izanen da maila bakoitza.\nIkasleak formulario bat bete beharko du hizkuntza bakoitzeko.\nBeste Hizkuntza Eskola Ofizial batean matrikulatuta dauden ikasleak ezin dira NUHEOn hizkuntza berean matrikulatu. Matrikula egin eta gero ikusiko balitz arau hori bete ez dela, automatikoki deuseztatuko litzateke matrikula eta ez lirateke ordaindutako tasak itzuliko.\nDeskontu baten onuraduna izanez gero, behar bezala justifikatu beharko da egoera hori. Honako deskontu hauek eginen dira:\nKategoria bereziko familia ugarietako kideentzat %100eko salbuespena.\nTerrorismoaren ekintzen biktimak, haien ezkontideak eta seme-alabak derrigorrezkoak ez diren irakaskuntzen tarifak ordaintzetik salbuetsita daude.\nOn-line matrikulazioa NUP\nOn-line matrikulazioa NU


Donostiako Sustapena - Fomento de San Sebastián - «Bertako produktuekin konprometituak» sariak Kostera jatetxeari, Lasala Plaza hotelari eta Elkano 1 Gaztaguneri\nHome Gaurkotasun-albisteak Ekitaldiak Nekazaritzako elikagaien sektoreko ekitaldiak «Bertako produktuekin konprometituak» sariak Kostera jatetxeari, Lasala Plaza hotelari eta Elkano 1 Gaztaguneri\nAna Aizpuru, Donostia Sustapena, Marisol Garmendia, Ekonomia Suspertzeko zinegotzia, Luis Enrique Mercado eta Gemma Bueno, Hotel Lasala Plaza, Iker Izeta, Elkano 1 Gaztagune, eta José Vergaraúregui, Kostera jatetxea)\nDonostiak «Bertako produktuekin konprometituak» sariak eman ditu gaur, Boulevardean Bertako produktuaren Egunagatik ezarri duten karpa handian. Sarion bidez, Donostiako ostalaritza-establezimenduen, saltegien eta hotelen jarduna eta lan ona aitortzen da, tokiko produktuari dagokionez. Hona hemen sariak, Ekonomia Bultzatzeko Zinegotzigoak eta Donostia Sustapenaren Guztiona Nekazaritzako Elikagaien Klusterrak entregatutakoak jaso dituzten establezimenduak: Kostera jatetxea, ostalaritzako establezimenduen kategorian; Lasala Plaza hotela, hotelen kategorian; eta Elkano 1 Gaztagune, saltegien kategorian. Sariak emateko orduan, tokiko produktuaren erabilera hartu da kontuan, hala kontsumorako nola salmentarako.\nEkonomia bultzatzeko zinegotzi Marisol Garmendiak entregatu zituen sariak eta, haren hitzetan, «sariok berreskuratu ditugu uste dugulako tokiko produktua sustatzeak aitorpena merezi duela. Hiru sarituek tokiko produktuarekiko konpromisoa dute; hain zuzen, presentzia handia du haien establezimenduetan eta eskaintza gastronomikoan. Batez ere, gure inguruneko ekoizpenen garrantzia azpimarratzen dute».\nEdizio honetan, honako hauek osatu dute kategoria bakoitzean aurkeztutako establezimenduak ebaluatu dituen epaimahaia: June Yamaguchi, euskal gastronomiaren zabaltzailea; Paulo Airaudo, Michelin izar bateko Amelia jatetxeko sukaldaria, eta Marti Bukely, idazle gastronomikoa.\n«BERTAKO PRODUKTUEKIN KONPROMETITUAK» SARIA, OSTALARITZAKO ESTABLEZIMENDUEN KATEGORIAN: Kostera jatetxea\nKostera jatetxea Donostiako Alde Zaharrean dago eta sasoiko produktuak erabiltzen ditu, nagusiki bertakoak. Jatetxeko karta horren adibide garbia da: sarritan aldatzen den eskaintza laburreko zerrenda bat dago, plateren deskribapenik gabea, zeinetan mahaikideek argi eta garbi igarri ditzaketen deskribapenok produktuari, prestaketari eta jatorriari buruzko zutabeen bidez.\nBarazki, arrain, haragi, gazta, esneki edo gozokien atalean, hurbileko tokiko hornitzaileekin egiten dute lan.Edarien atalean ere tokiko osagaia badago, kartan hamaika mota desberdineko txakolinak, Arabako Errioxako hamabi ardo, Nafarroako ardoak, eta tokiko ekoizpeneko askotariko sagardo eta garagardoak aurki baitaitezke.\n«BERTAKO PRODUKTUEKIN KONPROMETITUAK» SARIA, HOTELEN KATEGORIAN: Lasala Plaza hotela\nLasala Plaza hotelak Donostiako alderdirik hoberena proiektatzen du: hiriko kultura, gastronomiarenganako eta itsasoarenganako maitasuna, bizitzen jakiteko artea eta, batez ere, bertako jendea. Donostiaren ikuspegi hori ostatu hartzen dutenekin partekatu nahi dute, hiria benetako donostiarrak izango balira bezala bizitzeko aukera izan dezaten. Sentimendu hori helarazteko modu bat gosarietan eta eskaintza gastronomikoan hurbileneko inguruan sortutako nekazaritzako elikagaiak eskaintzea da: jogurta, esnea, marmelada, barazkiak, hestebeteak, arrautzak, etab.\n«BERTAKO PRODUKTUEKIN KONPROMETITUAK» SARIA, SALTEGIEN KATEGORIAN: ELKANO 1 – GAZTAGUNE\nDenda lehen aldiz 2015ean zabaldu zen, artisau-gaztaren mugimendua sustatzeko xedez. Elkano 1 - Gaztagune denda saltegian artisau-gazta txikiak bildu eta jendaurrean jartzeko helburuz jaio zen. Gaur egun, zerizan beraz jarraitzen dute lanean, eta 50 erreferentziatik gora dituzte. Kontsumitzaileari ehunka artisauren lana erakusteko asmoz, eskuz egindako lanagatik eta jarritako arretagatik paregabea den produktu baten garrantzia defendatuz. Lan hori modu digitalean ere egiten dute sare sozialen bidez, ekoizleak protagonista bihurturik; horietan, argazki sinple baina zainduen bitartez, eta testu deskribatzaile batzuez lagunduta, dauden tokiko gazta artisauen aniztasun handia erakusten dute.\nHiru sarituek Marisol Garmendia Ekonomia bultzatzeko zinegotzi Marisol Garmendiaren eskutik plaka oroigarri bat eta 500 euro jaso dituzte tokiko produktutan.\nGaur (ostirala) eta bihar (larunbata), Donostian, Bertako produktuaren Egunaren hirugarren edizioa ospatuko da; Ekonomia Bultzatzeko Zinegotzigoak antolatu du, Donostiako Sustapeneko Guztiona Klusterraren bidez, inguruko nekazaritzako elikagaien ekoizpenen garrantzia azpimarratzeko. Hori dela eta, jarduera programa bat antolatu da zenbait erakunde parte-hartzailerekin, eta bertako produktua da protagonista. Karpa handi bat ezarri da Donostiako Boulevardean; han, 30 saltoki inguruko azoka bat jarri da, gure ingurunean ekoitzitako barazkiak, esnekiak, fruta, edariak, kontserbak eta abar saltzeko.\nGaur, ostirala, zabalik egongo da 20:00ak arte, eta bihar, larunbata, 9:00etatik 15:00etara. Bi egunetan, Boulevardeko karpan 4 euroko balioa duen deskontu-txartel bat emango da, 8 eurotik gorako erosketetarako, azokan aldatzeko, eta ospakizun honetarako bereziki diseinatu den ehunezko poltsa bat ere bai.\nAskotariko ekoizleak, elkarteak, azokak, enpresak, ikastetxeak eta abar ari dira laguntzen, egun hau Donostiako sektore estrategikoetako bat bihurtu den honentzat erakusleiho bihurtzeko. Bertako produktuaren presentzia San Martin azokan islatzen da, Axular Lizeoko haurrek azokara egiten duten bisitaldian eta jardueretan.\nGaur, ostirala, hiriko zenbait ikastetxek eta ikastolak (Kabia Haurreskola, María Reina Eskola, Zuloaga Haurreskola, English School, Scientia Karmelo Ikastetxea, Mary Ward Ikastetxea, Jesuitak Donostia, Ekintza Ikastola, Tilin Talan Haurreskola, Umetxo Haur Eskola, Magala Haur Eskola, Etxe Txiki Haur Eskola eta Olarain Ikastetxe Nagusia) bertako produktuz soilik egindako menuak zerbitzatuko dituzte, Askora enpresaren bitartez. Haietako batzuek nekazaritzako elikagaien jarduerarekin lotutako bizimodua duen ekoizle baten bisita bat jasoko dute, eta bisitariak ikasleekin errezeta bat prestatuko du, tokiko produktua erabiliz.\nGainera, Donostiako zenbait hoteletan bertako produktuekin egindako gosariak ematen dituzte: Catalonia Hotel & Resorts, Lasala Plaza, Rural Sagarlore, Silken Amara Plaza eta Zinema7 hoteletan, hain zuzen, bai hoteleko bezeroentzat bai kanpokoentzat, aurrez erreserbatuta.\nHalaber, aurten Katalunia Plazan erakusketa bat eskainiko du Bertako Produktuaren Egunak. Azaroaren 7ra arte (igandea) bisitatu ahal izango da, eta, «Ekologikoa, dena hobetzeko!» izenburupean, ekoizpen ekologikoari eta ingurumenerako dituen abantaila eta onurei buruzko ikuspegi osoa azalduko die herritarrei. Ekolurra-ENEEK erakundeak antolatzen du, eta Euskadiko elikagai ekologikoen bilatzaile bat izango du.\nEkonomia Bultzatzeko Zinegotzigoak, Donostiako Sustapeneko Guztiona Klusterraren esparruan, nekazaritza elikagaien bertako ekoizpena sustatzen, indartzen eta laguntzen du. Horrekin batera, sektorea ekonomikoki garatzeko, kalitateko lanpostuak sortzeko eta gure ingurumena zaintzeko dihardu.\nErakunde laguntzaile hauek ditu Alkateordetzak antolatutako Bertako Produktuaren Egunak: Gipuzkoako Ostalaritza Enpresaburuen Elkartea, Gipuzkoako Merkatarien Federazioa, Gipuzkoako Hotelak, Bretxa Azoka, San Martin Azoka, Askora, Ekolurra-ENEEK eta Behemendi.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Industria-robotika (Modulua)" topic_facet:"Lanbide Heziketa" topic_facet:"Muntaia- eta mantentze-lan elektriko/elektronikoak (Modulua)" topic_facet:"Instalazioa eta mantenimendua (Lanbide Arloa)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" author_facet:"Elhuyar Hizkuntza Zerbitzuak" format:"eBook"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Lanbide Heziketa Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Instalazioa eta mantenimendua (Lanbide Arloa) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Egilea: Elhuyar Hizkuntza Zerbitzuak Formatua: Liburu elektronikoa\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...